Nidzam Jamil Belum Bersedia Bimbing Skuad Harimau Muda

Jurulatih muda, Nidzam Jamil menyatakan dirinya belum bersedia untuk memegang jawatan ketua jurulatih Malaysia Bawah 23 Tahun (B-23) atau lebih dikenali sebagai skuad Harimau Muda.

Bekas pemain Selangor yang memulakan karier kejurulatihan bersama SPA FC ini menegaskan mahu menimba lebih banyak pengalaman sebelum mengambil tanggungjawab melibatkan skuad kebangsaan.

Pada saat ini, posisi ketua jurulatih skuad Malaysia B-23 masih lagi belum diisi selepas Persatuan Bolasepak Malaysia (FAM) tidak menyambung kontrak pengendali skuad Harimau Muda sebelum ini, Datuk Ong Kim Swee yang tamat pada penghujung tahun 2019.

“Saya belum bersedia untuk national team task, walaupun saya pernah bersama national team task dalam program universiti, saya suka program tu tetapi saya (lebih) suka cabaran pada setiap minggu (saingan liga),”

“Saya kena belajar banyak perkara supaya saya tiada alasan untuk tidak menjadi sebabnya ini adalah national team.” kata jurulatih berusia 41 tahun ini ketika ditanya seandainya diberikan tawaran untuk mengendalikan skuad Harimau Muda dalam sesi sembang bersama Joe Zakaria menerusi Instagram Live, semalam.

Pada masa yang sama, beliau yang tidak membimbing mana-mana pasukan senior dalam kancah bola sepak profesional tempatan pada musim ini sedang mengintai peluang untuk mengembangkan kariernya di luar negara.

“Saya sebenarnya tengah cari peluang untuk bekerja dekat luar (negara),” jelasnya sambil mengakui bukan mudah buat pasukan-pasukan luar mempertaruhkan kepercayaan kepada jurulatih-jurulatih Malaysia untuk membimbing pasukan mereka.

Untuk pengetahuan semua, walaupun tidak lagi membimbing skuad senior Felda United dalam kancah bola sepak Malaysia, Nidzam masih lagi mempunyai kontrak bersama Felda.

Namun begitu, pada masa ini, Nidzam ditugaskan untuk membimbing pemain-pemain muda dalam Program Pembangunan Akademi Bolasepak Felda 2021.

Featured Image: Malaysian Football League


Bola Sepak Ada Nilai Komersil, Ianya Ditonton 1/3 Penduduk Malaysia

Bola sepak di Malaysia mempunyai nilai komersil sekaligus membolehkan mana-mana pasukan tempatan menarik syarikat-syarikat besar untuk memberikan penajaan.

Menteri Belia dan Sukan, Datuk Seri Reezal Merican Naina Merican turut berkongsikan bahawa 1/3 penduduk di Malaysia menonton siaran langsung bola sepak di televisyen menjadikan ianya sukan paling ramai ditonton di negara ini.

“Bola sepak di Malaysia adalah ‘the most watched sport’ sukan yang paling ramai ditontoni, malahan setiap kali disiarkan di televisyen, ia ditontoni di antara 6 hingga 8 juta (orang),”

“Bayangkanlah ia adalah 1/3 daripada penduduk di Malaysia tidak termasuk live streaming (penstriman langsung), dan ini memberi nilai komersil.” katanya dalam sesi soal jawab di Dewan Rakyat pada hari ini.

Beberapa kelab bola sepak di Malaysia dilihat mempunyai kelompok penyokong yang besar berjumlah ratusan ribu orang di media sosial terutamanya Facebook.

Ditambah pula dengan semua pasukan dalam saingan Liga Super dan Liga Premier telah menjalani proses penswastaan kelab. Ini akan meningkatkan lagi nilai komersil pasukan-pasukan bola sepak di Malaysia.

“Sebab itulah kita melihat dalam kalangan kelab-kelab yang mempunyai pengikut yang tinggi seperti Selangor (260,000), Kelantan (400,000), Kedah (640,000) dan tentu sekali JDT yang tertinggi iaitu lebih dua juta. Ini menjadikan mereka (mempunyai) fan based dan captive market (pasaran sedia ada).”

“Bayangkan dia mempunyai tadbir urus yang tersusun dan teratur, ia akan memberi nilai komersil yang jauh lebih tinggi ditambah pula akan memberi lebih keyakinan kepada penaja-penaja kerana melihat kepada ketelusan dan accountability dalam pengurusan profesionalisme.” katanya lagi.

Sementara itu, pihaknya menerusi Kementerian Belia dan Sukan (KBS) akan membuat rayuan kepada Majlis Keselamatan Negara (MKN) supaya saingan Piala Malaysia yang ditangguhkan sebelum ini dapat diteruskan. Bagaimanapun, rayuan itu akan dibuat jika terdapat penurunan kes Covid-19 dalam negara.


Piala Dunia: Peluang Terhidang Tak Disudahkan Lukaku, Belgium Terkandas Di Peringkat Kumpulan

Beberapa peluang yang hadir tidak disudahkan dengan baik oleh penyerang, Romelu Lukaku menyebabkan pasukannya, Belgium terkandas di peringkat kumpulan sekaligus gagal ke Pusingan 16 pada Piala Dunia 2022 Qatar.

Situasi itu menyebabkan Belgium yang turun bertemu Croatia pada perlawanan terakhir peringkat Kumpulan F terpaksa akur dengan keputusan seri tanpa sebarang jaringan.

Dan ianya menyebabkan Belgium menamatkan saingan Kumpulan F di tangga ketiga dengan sekadar memungut 4 mata daripada 3 perlawanan.

Romelu Lukaku came on at HT 🔁Had five shots ✅Three more shots than anyone else on the pitch ✅

…He couldn't find the crucial goal ❌ #BBCWorldCup #BBCFootball pic.twitter.com/dbqjzvtNjh

— Match of the Day (@BBCMOTD) December 1, 2022

Manakala keputusan seri pula sudah memadai buat Croatia merangkap naib juara edisi lalu untuk meraih 5 mata daripada 3 perlawanan sekaligus muncul naib juara Kumpulan F dan meneruskan kemaraan ke saingan kalah mati.

Untuk makluman semua, ini merupakan kempen terburuk skuad berjulukan Red Devils dalam tiga edisi terakhir Piala Dunia yang disertai mereka.

Sebagai rekod, Piala Dunia edisi 2014 lalu menyaksikan mereka mara sekurang-kurangnya ke peringkat suku akhir.

Manakala Piala Dunia edisi 2018 lalu pula menjadi kempen yang terbaik dalam sejarah pembabitan Belgium di pentas terulung ini apabila menamatkan saingan di tempat ketiga.

Featured Image: FIFA World Cup


Terbuka Australia: Jin Wei Mara Ke Pusingan 16, Kisona & Soniia Terkandas Awal

Goh Jin Wei menjadi satu-satunya perseorangan wanita negara yang memulakan saingan Terbuka Australia – Jelajah Dunia Super 300 BWF – dengan langkah kanan.

Pemain berusia 22 tahun ini berhasil mencetak kemenangan ketika turun menentang pemain India, Tanya Hemanth pada Pusingan 32, sebentar.

Dalam pertarungan tersebut, Jin Wei merakamkan kemenangan secara “straight set” dengan skor 21-15 dan 21-16 dalam tempoh masa sekitar setengah jam permainan di Gelanggang 4.

SATHIO GROUP Australian Open 2022WS – Round of 3221 21 🇲🇾Jin Wei GOH🏅15 16 🇮🇳Tanya HEMANTH

🕗 in 31 minutes https://t.co/Mflmf4lxkk

— BWFScore (@BWFScore) November 16, 2022

Kemenangan ini membolehkan Jin Wei mara ke Pusingan 16 dan bertemu dengan seorang lagi pemain India, Anwesha Gowda pada hari esok.

Sementara itu, lain pula kisahnya melibatkan dua lagi perseorangan wanita negara, Kisona Selvaduray dan Soniia Cheah yang turut serta dalam saingan ini.

Kisona terpaksa melupakan hasrat untuk mara jauh dalam saingan ini apabila tumpas kepada pilihan ketiga kejohanan, Pornpawee Chochuwong secara “straight set” dengan skor 13-21 dan 10-21.

Manakala Soniia pula merekodkan kekalahan di tangan pemain Indonesia, Putri Kusuma Wardani juga secara “straight set” dengan skor 19-21 dan 15-21.

Featured Image: Badminton Association of Malaysia


Ranking BWF: Gandingan Hoki-Kobayashi Rampas Kedudukan No.1 Dunia Daripada ‘The Minions’

Akhirnya, takhta beregu lelaki No.1 dunia yang dipegang oleh gandingan Indonesia, Marcus Fernaldi Gideon dan Kevin Sanjaya Sukamuljo bertukar tangan selepas lebih empat tahun.

Gandingan yang terkenal dengan julukan ‘The Minions’ itu hilang takhta berkenaan kepada beregu Jepun yang kian meningkat naik, Takuro Hoki dan Yugo Kobayashi, bermula minggu ini.

Kemaskini terbaru ranking dunia oleh Persekutuan Badminton Dunia (BWF) pada hari memperlihatkan Hoki-Kobayashi mempunyai 102,050 mata mengatasi 100,327 yang dimiliki oleh Marcus-Kevin.

Gandingan pemain yang berusia 31 dan 27 tahun masing-masing ini mengalami penurunan sebanyak 4,400 mata berbanding pada minggu lalu. Penurunan itu berlaku atas faktor penolakan beberapa mata yang dipungut daripada beberapa kejohanan tahun 2019 lalu.

Sebagai rekod, Marcus-Kevin menghuni ranking No.1 dunia selama 214 minggu berturut-turut sejak 27 September 2017.

Sementara itu, ini merupakan julung kalinya Hoki-Kobayashi berhasil menghuni tangga No.1 dunia dalam karier mereka. Peningkatan gandingan yang dibimbing oleh jurulatih Malaysia, Tan Kim Her ini mulai ketara sekitar Oktober 2021.

Ianya bermula dengan menjuarai Terbuka Denmark, Indonesia Masters, Jelajah Dunia Akhir BWF serta merangkul kejuaraan Kejohanan Dunia BWF 2021. Pencapaian mereka pada tahun ini tidak kurang hebatnya dengan telah menjuarai saingan Terbuka Thailand dan Terbuka Malaysia.

Featured Image: Badminton Association of Thailand


Malaysia Masters: Beregu Lelaki No.1 Dan No.2 Negara Kandas Suku Akhir

Pentas separuh akhir Malaysia Masters 2023 tidak akan diserikan dengan kelibat beregu lelaki No.1 dan No.2 tanah air, Aaron Chia dan Soh Wooi Yik serta Ong Yew Sin dan Teo Ee Yi.

Ini selepas kedua-duanya tumpas kepada lawan masing-masing pada peringkat suku akhir saingan Jelajah Dunia BWF bertaraf Super 500 ini.

Dalam aksi tersebut, gandingan Aaron-Wooi Yik yang menghuni ranking kedua dunia tumpas kepada pasangan yang berada di ranking kesembilan dunia dari Indonesia, Leo Rolly Carnando dan Daniel Marthin secara “straight set” dengan skor 21-18 dan 21-19 dalam tempoh hampir satu jam permainan.

Kekalahan ini menjadikan Aaron-Wooi Yik tidak dapat menyamai pencapaian mereka mara ke peringkat separuh akhir Malaysia Masters pada edisi tahun lalu.

Sementara itu, gandingan Yew Sin-Ee Yi pula terpaksa akur tumpas kepada beregu Korea yang berada di ranking ke-16 dunia, Kang Min-hyuk dan Seo Seung-jae.

Mereka tumpas setelah melalui tiga set permainan yang berakhir dengan skor 21-15, 16-21 dan 14-21 dalam tempoh 81 minit permainan.

Bagaimanapun, kekalahan mereka itu ekoran Ee Yi yang mengalami kecederaan ketika dalam permainan dan tidak dapat memberikan aksi terbaiknya sehingga tamat permainan.

Perkembangan ini menyaksikan, hanya satu sahaja wakil negara dalam kategori beregu lelaki berjaya melakar kemaraan ke peringkat separuh akhir iaitu Man Wei Chong dan Tee Kai Wun.

Wei Chong-Kai Wun akan berentap menentang gandingan Leo-Daniel bagi merebut tiket ke pentas akhir yang akan berlangsung pada Ahad nanti.


Hoki Piala Dunia Remaja: Skuad Muda Negara Ikat Belgium 1-1

Skuad hoki lelaki remaja kebangsaan masih mengekalkan rekod tanpa kalah di pentas kejohanan Hoki Piala Dunia Remaja 2021 yang sedang berlangsung di Bhubaneswar pada ketika ini.

Sebentar tadi, perlawanan kedua melibatkan Pool A menyaksikan skuad bimbingan Wallace Tan ini berhasil mengikat wakil eropah iaitu Belgium dengan keputusan 1-1.

Malaysia memperoleh jaringan hasil sumbangan Muhammad Amirul Hamizan Azahar pada minit ke-29 berpunca daripada pukulan sudut penalti.

Manakala Belgium pula turut mendapatkan gol berpunca daripada situasi yang sama hasil sumbangan Thibeau Stockbroekx pada minit ke-49.

Untuk makluman semua, keputusan seri ini menjadikan skuad remaja kebangsaan mengumpul 4 mata daripada 2 perlawanan sekaligus menduduki tangga kedua dalam Pool A.

Belgium yang menggunguli kedudukan dalam Pool A turut mempunyai 4 mata. Hanya dua pasukan terbaik dalam setiap Pool sahaja akan layak ke peringkat suku akhir.

Sebagai tambahan, Malaysia bakal turun menentang Afrika Selatan pada perlawanan akhir bagi saingan Pool A pada Sabtu (27 November) pada jam 5 petang (waktu Malaysia).

Featured Image: International Hockey Federation


WWE Dan UFC Akan Bergabung Menjadi Sebuah Syarikat Gergasi Sukan Hiburan

World Wresling Enteratinment (WWE) merupakan salah satu siri acara sukan gusti hiburan yang mempunyai ramai peminat diseluruh dunia, termasuk Malaysia.

Terbaru, WWE telah bersetuju untuk diambil-alih oleh Endeavor Group, pada nilai mencapai $9.3 bilion. Endeavor akan mengambil-alih 51% pegangan pada WWE, sementara pemegang saham WWE sedia ada akan menyimpan pegangan sebanyak 49%.

Dengan pengambil-alihan ini,  Endeavor mengatakan akan gabungkan WWE dan juga UFC, sekaligus menjadi sebuah syarikat sukan hiburan gergasi di dunia, bernilai lebih $20 bilion.

Seperti ramai sedia maklum, WWE dan UFC mempunyai peminat yang meluas di seluruh dunia. Pada bulan Januari lepas sahaja, WWE mencapai lebih 7.5 bilion capaian tontonan pada saluran digital dan media sosual – memperlihatkan peningkatan 15% berbanding tahun sebelumnya.

Selain penawaran kandungan tersendiri, pelbagai ahli gusti dibawah jenama berkenaan turut mempunyai angka pengikut yang tinggi, pada Facebook, Twitter dan juga Instagram.

— Vince McMahon (@VinceMcMahon) April 3, 2023


Terbuka India: Pilihan No.1 Kejohanan, Kian Meng-Pei Jing Tiada Masalah Singkir Beregu Tuan Rumah

Pasangan beregu campuran bebas (independent) negara, Tan Kian Meng-Lai Pei Jing tidak mempunyai masalah untuk melepasi halangan peringkat awal di kejohanan Terbuka India 2022, hari ini.

Pasangan yang menghuni ranking 10 dunia ini diletakkan sebagai pilihan pertama untuk memenangi kejohanan ini mudah menyingkirkan lawan mereka, beregu campuran India, Pratik Ranade-Kanika Kanwal di Pusingan 32.

YONEX-SUNRISE India Open 2022XD – Round of 32          🇲🇾Kian Meng TAN🏅21 21 🇲🇾Pei Jing LAI🏅10 11 🇮🇳Pratik RANADE          🇮🇳Kanika KANWAL🕗 in 25 minutes https://t.co/SNkhU19kpA

Kian Meng-Pei Jing menyingkirkan mereka secara ‘straight set’ dengan pungutan mata 21-10 dan 21-11 dalam tempoh masa 25 minit sekaligus mara ke Pusingan 16.

Di pusingan seterusnya, Kian Meng-Pei Jing bakal berentap dengan satu lagi pasangan India, Siddharth Jakhar-Megha Morchana Bora yang mara secara automatik setelah mendapat ‘walkover’ pada Pusingan 32.

Featured Image: Badminton Photo / Badminton Association of Malaysia


Piala Uber 2020: Eoon Qi Xuan Buat Kejutan Namun Malaysia Tumpas 1-4 Kepada Tuan Rumah

Pasukan wanita Malaysia memulakan saingan peringkat Kumpulan D dalam kejohanan Piala Uber 2020 dengan langkah kiri apabila tumpas 1-4 kepada pasukan tuan rumah, Denmark.

Sejak dua perlawanan awal lagi, Malaysia tidak dapat meraih sebarang mata daripada pemain perseorangan yang diwakili oleh S. Kisona mahupun pasangan beregu, Lee Meng Yean-M. Thinaah.

Kisona tumpa straight set 11-21 dan 7-21 kepada Mia Blichfeldt yang menduduki ranking ke-12 dunia. Sementara itu, Meng Yean-M. Thinaah pulan tumpas kepada Sara Thygesen-Maiken Fruergaard dengan keputusan 19-21, 21-10 dan 13-21.

Di saat Malaysia ketinggalan 0-2 kepada Denmark, pemain berusia 20 tahun, Eoon Qi Xuan hadir pada perlawanan ketiga memberikan satu mata berharga buat pasukan negara.

Baca: BAM Naikkan Pangkat 5 Pemain Remaja ke Skuad Senior Dengan Serta Merta

Walaupun berada di kedudukan ke-123 dunia, itu tidak menghalangnya untuk melakukan kejutan, menumpaskan Line Christophersen yang berada di ranking yang jauh lebih baik iaitu ke-23 dunia dengan keputusan 18-21, 21-18 dan 21-15.

Di perlawanan keempat, pasangan regu kedua, Teoh Mei Xing-Yap Ling terpaksa akur tumpas kepada pasangan Denmark yang jauh lebih baik persembahannya, Amalie Magelund-Freja Ravn dengan keputusan 13-21 dan 19-21.

Untuk perlawanan terakhir, mewakili Malaysia adalah pemain berusia 18 tahun, K. Letshanaa yang menghuni ranking ke-777 dunia menentang Line Hojmark Kjaersfeldt yang berada di ranking ke-35 dunia.

Pemain perseorang Denmark berusia 27 tahun tersebut mudah menundukkan Letshanaa yang beraksi pertama kali di Piala Uber dengan keputusan 18-21 dan 14-21.

Untuk perlawanan seterusnya, pasukan Malaysia akan berhadapan dengan semi-finalist edisi lalu, China. Pertembungan ini akan dijadualkan berlangsung pada jam 7.30 malam (waktu Malaysia), pada hari ini.

Featured Image: Badminton Association of Malaysia / Badminton Photo


EURO 2028: UK, Ireland Hantar Bidaan Akhir Berserta Senarai 10 Venue Pertandingan

Kejohanan bola sepak benua eropah, EURO 2028 berkemungkinan besar akan dihoskan oleh gabungan empat buah negara United Kingdom (UK) iaitu England, Scotland, Wales, Northern Ireland bersama-sama Ireland.

Ini selepas Persatuan Bola Sepak England (The FA) mengesahkan kelima-lima negara berkenaan telah menghantar bidaan akhir bagi menganjurkan kejohanan tersebut kepada Kesatuan Persatuan Bola Sepak Eropah (UEFA), semalam.

Susulan itu, mereka turut mengusulkan sepuluh buah stadium dari sembilan buah bandar untuk dijadikan sebagai venue pertandingan iaitu:

Untuk makluman semua, kelima-lima negara ini telah mencapai kesepakatan dan menghantar pelawaan tunjuk minat (Expression Of Interest) kepada UEFA bagi membida penganjuran EURO 2028 pada Mac lalu.

Sementara itu, UEFA mengesahkan hanya dua sahaja pembida bagi saingan EURO 2028 dengan bidaan dari UK & Ireland ini akan dicabar oleh Turkiye.

Sementara itu, bagi EURO 2032 pula, ianya turut dibida oleh Turkiye serta Itali.

Dalam kenyataannya, pihak pentadbiran UEFA akan meneliti setiap bidaan yang dihantar sebelum Jawatankuasa Eksekutif UEFA melakukan undian untuk memilih negara hos bagi kedua-dua edisi EURO tersebut pada Oktober kelak.


Lee Chong Wei Calon Sesuai Isi Kekosongan Pengarah Kejurulatihan Perseorangan

Bekas pemain beregu lelaki No.1 negara, Tan Boon Heong tidak memikirkan nama lain bagi mengisi kekosongan jawatan Pengarah Kejurulatihan (Perseorangan) Akademi Badminton Malaysia (ABM) melainkan legenda badminton tanah air, Datuk Lee Chong Wei.

Beliau yang juga salah seorang Panel Penasihat Teknikal ABM mencalonkan pemenang pingat perak Sukan Olimpik sebanyak tiga kali itu ketika ditemui selepas pelancaran kejohanan 3v3 TotalEnergies x Li-Ning Cup 2023 di IOI City Mall, Putrajaya.

Pada masa yang sama, beliau menyifatkan perletakan jawatan oleh penyandang terdahulu, Wong Choong Hann bukan sesuatu yang buruk malah memberi ruang untuk melantik individu baharu sekaligus berpeluang untuk meningkatkan lagi sektor berkenaan.

“Calon yang paling sesuai tu Datuk Lee Chong Wei, jadi kita harap dia akan masuk dan tolong skuad kebangsaan kita,” katanya ketika menjawab soalan dilontarkan oleh wartawan, tengah hari tadi.

Untuk makluman, Persatuan Badminton Malaysia (BAM) mengesahkan Choong Hann yang merangkul pingat perak di Kejohanan Dunia BWF 2003 meletakkan jawatan selepas hampir lima tahun menyumbang bakti kepada BAM serta ABM.

Beliau mula berperanan sebagai Pengarah Kejurulatihan (Perseorangan) selepas BAM mengumumkan struktur kejurulatihan baharu bagi skuad senior bermula Disember 2021. Pada ketika itu, Rexy Mainaky turut diumumkan sebagai Pengarah Kejurulatihan (Beregu).

Dalam kenyataan yang sama, BAM memaklumkan memulakan pencarian individu yang berkebolehan untuk menggantikan kekosongan jawatan terbabit. Ianya akan mengambil proses yang lama dan individu yang terpilih akan diumumkan secara rasmi kelak.

Featured Image: Facebook Hannah Yeoh


Disangka Mudah Dapat Kerja Setelah Tamatkan Kontrak.. Rupanya Terpaksa Menganggur (Bahagian 2)

Menjelang saingan Liga Premier 2017, Wan Khairil Azwa sekali lagi terpaksa mengharungi proses pemilihan (selection) pada penghujung tahun 2016 sebelum dipilih untuk menyertai skuad The Lion Troops.

Sepertimana musim sebelumnya, namanya sekali lagi menjadi pilihan akhir walaupun UITM FC dilatih oleh ketua jurulatih yang baharu iaitu Wan Mustaffa Wan Ismail.

Bagaimanapun, musim tersebut cukup suram buat Azwa sejak bergelar pemain bola sepak profesional. Momentumnya yang mulai hilang sejak penghujung musim lalu tidak menampakkan tanda-tanda untuk kembali meningkat.

Baca: Laluan Berliku Sebelum Meraih Kontrak Bersama UITM FC (Bahagian 1)

Rentetan kecederaan melibatkan buku lali yang dialaminya sebelum daripada ini menambahkan lagi kesuraman di musim tersebut.

“Ankle (buku lali) aku memang barai, memang patut kena (jalani) operate (pembedahan), tapi aku tak nak.”

“Benda-benda macam ini (kecederaan) yang kacau momentum, aku tengah sedap lepas tu dapat injury (kecederaan) dan aku kena rest (rehat) balik.” sambungnya dengan nada sedikit kecewa.

Bercakap mengenai kecederaan, setiap kali Azwa ditimpa kecederaan, dia terpaksa bermula semula dengan proses rehabilitasi sebelum kembali ke sesi latihan ringan. Jika disahkan pulih, barulah dia diberikan ‘lampu hijau’ untuk kembali mengikuti sesi latihan bersama rakan sepasukan.

Di dalam sesi latihan pula, Azwa perlu meningkatkan tahap kecergasannya agar dapat mengejar (catch up) rentak rakan sepasukan bagi meraih kembali kepercayaan ketua jurulatih untuk membarisi kesebelasan utama.

Ianya merupakan satu tempoh yang sangat sukar buat Azwa ditambah pula perlu bersaing (compete) dengan kalangan pemain import terbaik pernah direkrut UITM FC sejak penyertaan mereka dalam saingan Liga Malaysia seperti Do Dong-hyun, Dechi Marcel dan Akanni Sunday Wasiu.

“Bila aku training keras sedikit lepas tu bertembung dengan pemain import, terus aku dapat injury (kecederaan).

“Bila aku dapat injury (kecederaan) pula, ada mulut-mulut yang cakap senangnya aku buat duit.”

“Dekat situ aku mula berfikir, keadaan badan aku dah tak mampu untuk terus bersaing di tahap tertinggi begini.” ujarnya.

Selain daripada isu kecederaan di atas, Azwa juga ‘letih’ kerana terpaksa menghadapi masalah politik dalam bilik persalinan. Perkara ini membuatkan motivasi dan kekuatan mentalnya semakin menurun dan terus menurun.

Sekitar bulan april 2017, dalam keadaan hilang semangat dan motivasi, Azwa nekad menemui ketua jurulatihnya dan memohon untuk menamatkan kontraknya dengan segera.

Selepas daripada membuat keputusan drastik untuk menamatkan kontrak bersama UITM FC, Azwa berkata dia langsung tidak menyentuh bola apatah lagi bermain bola sepak selama enam bulan dan hanya keluar masuk gimnasium.

Ketika itulah, Azwa juga mula menyedari bahawa betapa bergelutnya untuk mendapatkan pekerjaan di luar daripada skop pemain bola sepak profesional walaupun memiliki sekeping ijazah sarjana muda dalam bidang sains sukan daripada universiti terkemuka negara seperti UiTM.

“Dalam tempoh enam bulan selepas aku berhenti, baru aku tahu betapa struggle-nya (bergelut) untuk mendapatkan (sebarang) pekerjaan (tetap) walaupun kau ada degree dan pengalaman sebagai pemain bola.”

Lebih-lebih lagi ketika dia mempunyai kontrak bersama skuad The Lions, Azwa berada dalam zon selesa (comfort zone) dimana dia mendapat bayaran yang baik walaupun beraksi dalam saingan Liga Premier disamping tidak mempunyai masalah kelewatan atau tunggakan gaji.

“Tiada masalah gaji ketika bersama UITM FC, kau tak perlu runsing langsung, duit gaji pun masuk (akaun) macam orang kerja (sektor) kerajaan, kalau orang kerja kerajaan (gaji) masuk 26hb kami pun masuk hari yang sama.” sambungnya lagi.

Sempat juga Azwa berkongsi, sebelum ini dia diracuni dengan pemikiran di zaman 1990-an. Dia sering dimomokkan dengan kisah-kisah mengenai bekas pemain bola sepak mudah diterima atau diambil bekerja di mana-mana majlis perbandaran daerah dan juga bank-bank setelah menggantung but bola.

“Perkara ini yang membuatkan aku rasa confident (yakin) untuk berhenti (secara drastik).” sambungnya lagi.

Bagaimanapun perkara sebaliknya yang berlaku. Dalam tempoh enam bulan tersebut, Azwa terpaksa tinggal bersama kakaknya di Selangor. Tempoh tersebut digunakan olehnya untuk menghantar permohonan bekerja dimana sahaja diiklankan kekosongan jawatan.

Walaupun tidak dipanggil bekerja oleh mana-mana syarikat dalam tempoh enam bulan tersebut, Azwa tidak sekadar goyang kaki di rumah kakaknya. Dia mengambil keputusan untuk menjadi pemandu Grab dan melakukan kerja-kerja sambilan yang lain untuk menyara keperluan dirinya.

Mujurlah pada saat itu, Azwa masih berstatus bujang dan tiada sebarang komitmen yang tinggi untuk menyara anak-anak dan isteri.

“Ketika bulan 10 (selepas 6 bulan menganggur) barulah aku mendapat kerja sebagai sports instructor sebuah pusat sukan bersama syarikat (perkapalan) MISC di Menara Dayabumi.”

Rezeki itu sangat disyukurinya bukan sahaja kerana mendapat pekerjaan yang tetap setelah sekian lama menganggur tetapi ia merupakan pekerjaan yang selari dengan kelulusannya iaitu bidang sains sukan.

Selain daripada berkelulusan dalam bidang sains sukan, pengalamannya sebagai bekas pemain profesional banyak membantu Azwa dalam menjalankan tugasnya sebagai sports instructor kepada klien-klien di sana.

Setelah dua tahun menabur bakti di sana, Azwa tidak meneruskan khdimatnya bersama syarikat tersebut atas beberapa faktor namun dia kini beralih tugas sebagai Eksekutif Sukan bersama sebuah agensi kerajaan iaitu Institut Sukan Negara (ISN).

Sempat juga dia menitipkan sedikit nasihat kepada pemain-pemain bola sepak di luar sana sebelum membuat keputusan untuk menggantung but sepertinya, katanya, “Kau kena pandai menguruskan kewangan walaupun pada saat ini ramai yang mendapat gaji yang lumayan.”

“Rancang masa hadapan dengan duit simpanan tersebut andai kata sudah tidak mampu bermain sebagai contoh disebabkan kecederaan atau kemalangan.”

“Untuk pemain-pemain muda, kau kena ada pendidikan, kau kena jadi thinking atheletes bak kata UITM FC. Sekurang-kurangnya ada sekeping diploma atau degree dan bukannya setakat main bola sahaja. Sebabnya di masa hadapan, kau takkan tahu apa yang bakal terjadi.”

“(Nasihat terakhir) berjaga-jaga dengan kecederaan, kesilapan aku adalah terlalu push (memaksa) untuk pulih daripada kecederaan dan nak main balik, kecederaan tidak pulih dengan baik dan akhirnya mudah mendapat kecederaan semula.” ujarnya menutup bicara.

Ikuti sambungan seterusnya mengenai Azwa mengejar cita-cita sebagai pengulas sukan tanah air DI SINI.


Pemain Tengah The Blues Sertai Juara UCL – Kontrak 4 Tahun

Kelab berpangkalan di London, Chelsea mengesahkan pemain tengahnya, Mateo Kovacic berhijrah menyertai kelab gergasi Liga Perdana Inggeris (EPL) merangkap juara Liga Juara-Juara UEFA (UCL) baru-baru ini, Manchester City.

Pengumuman tersebut hadir menerusi kenyataan yang dikeluarkan laman sesawang rasmi kedua-dua pasukan dan dikongsikan melalui pelbagai media sosial milik mereka.

Pemain berusia 29 tahun itu hadir menyertai skuad berjulukan The Cityzens dengan kontrak selama empat tahun. Kedatangan Kovacic dilihat sebagai calon yang sekufu bagi mengisi kekosongan yang ditinggalkan Ilkay Gundogan setelah menyertai FC Barcelona.

Mateo Kovacic joins City! 🙌

— Manchester City (@ManCity) June 27, 2023

Selama beraksi bersama Chelsea, Kovacic yang merupakan pemain skuad kebangsaan Croatia pada mulanya hadir sebagai pemain pinjaman daripada Real Madrid. Kemudiannya, dia menyertai skuad The Blues secara kekal dan membantu mereka memenangi pelbagai kejuaraan besar seperti UCL, Liga Europa, Piala Dunia Kelab FIFA dan Piala Super UEFA.

Pemain tengah dengan kemampuan untuk beraksi sebagai No.6 mahupun No.8 ini juga merupakan sebahagian daripada generasi emas Croatia yang muncul naib juara Piala Dunia 2018.

Sebagai tambahan, dalam kancah EPL, Kovacic telah tampil dalam 142 perlawanan, menjaringkan 4 gol dan mencatatkan 13 bantuan gol (assists) serta turut dinobatkan sebagai pemenang Jaringan Terbaik Bulanan bagi bulan Januari 2022.

Featured Image: Manchester City FC


Ranking BWF: Kedudukan Juara Terbuka Jerman, Sze Fei-Izzuddin Kekal No.17 Dunia

Beregu lelaki negara, Goh Sze Fei dan Nur Izzuddin berjaya merangkul kejuaraan Terbuka Jerman 2022 – Jelajah Dunia Super 300 BWF dengan menumpaskan beregu China pada perlawanan akhir, awal pagi Isnin lalu.

Bagaimanapun, kejuaraan yang diraih itu belum cukup untuk melonjakkan kedudukan pasangan berusia 24 tahun masing-masing itu untuk menduduki ranking dunia yang lebih tinggi, pada minggu ini.

Menerusi kemaskini terbaru oleh Persekutuan Badminton Dunia (BWF) pada hari ini, Sze Fei-Izzuddin kekal berada dalam kalangan ‘Top 20’ dengan menghuni tangga ke-17 dunia dengan kutipan 60,494 mata secara keseluruhan.

Sementara itu, satu pasangan beregu lelaki Malaysia dikesan meraih peningkatan dalam kedudukan ranking dunia iaitu Tan Wee Kiong dan Tan Kian Meng. Walaupun kandas seawal di Pusingan 32 dalam kejohanan Terbuka Jerman, Wee Kiong-Kian Meng meraih peningkatan lima anak tangga sekaligus menghuni ranking ke-105.

Manakala untuk beregu-beregu lelaki Malaysia yang lain, tiada sebarang perubahan kelihatan. Aaron Chia-Soh Wooi Yik masih kekal di kedudukan ke-7 dunia dan diikuti oleh Ong Yew Sin-Teo Ee Yi di kedudukan ke-11 dunia. Tidak dilupakan, Man Wei Chong-Tee Kai Wun juga kekal di kedudukan ke-45 dunia.


Leeds United ‘Bercerai’ Dengan Jurulatih Yang Membimbing Mereka Ke EPL, Marcelo Bielsa

Pasukan Liga Perdana Inggeris (EPL), Leeds United mengesahkan berpisah dengan ketua jurulatihnya, Marcelo Bielsa.

Perkara tersebut diumumkan menerusi satu kenyataan rasmi yang dikeluarkan oleh skuad The Whites, pada malam tadi.

Pengerusi Leeds United, Andrea Radrizzani berkata, “Ini merupakan keputusan yang paling sukar perlu dilakukan oleh saya sepanjang memegang Leeds United, dengan mengambil kira segala kejayaan yang dicapai Marcelo bersama kelab,”

Leeds United can confirm the club have parted company with head coach Marcelo Bielsa

Baca: Gaya Marcelo Bielsa Bercangkung Di Tepi Padang Tarik Perhatian Ramai

“Bagaimanapun, saya terpaksa melakukan keputusan yang terbaik untuk kelab dan saya percaya perubahan perlu dilakukan sekarang untuk memastikan status Premier League kita kekal. Kebelakangan ini, keputusan dan prestasi tidak mencapai jangkaan kita,” jelasnya.

Untuk pengetahuan semua, Leeds sudah mengharungi 26 perlawanan EPL musim ini dan mereka hanya mencatatkan 5 kemenangan dan 8 seri sahaja.

Ini menyebabkan Leeds bimbingan Marcelo hanya mengutip 23 mata dan menduduki tangga ke-16 liga. Jumlah mata tersebut hanya berbeza dua mata sahaja dengan pasukan yang berada di zon penyingkiran.

Sebagai rekod, Marcelo mula membimbing Leeds pada tahun 2018. Antara pencapaian jurulatih kelahiran Argetina ini bersama Leeds adalah mendapatkan promosi ke divisyen dua bola sepak England, Liga Kejuaraan, memenangi Liga Kejuaraan 2019-20 dan memimpin Leeds kembali ke saingan EPL buat pertama kali dalam masa 16 tahun.


Selangor Dapat Tajaan RM3.5 Juta Daripada Syarikat Makanan & Minuman Kesihatan

Sebuah syarikat berasaskan produk makanan dan minuman kesihatan, TDC Holdings memberikan tajaan bernilai RM3.5 juta kepada pasukan berpangkalan di Lembah Klang, Selangor FC untuk mengharungi saingan Liga Malaysia 2022.

Penajaan tersebut menjadikan TDC Holdings salah satu penaja utama skuad Red Giants pada musim ini. Pengumuman penajaan itu dihebahkan menerusi pelbagai platform media sosial milik kelab tersebut, semalam.

SELANGOR FC menerima suntikan penajaan RM3.5 juta daripada syarikat berasaskan produk makanan dan minuman kesihatan, TDC Holdings (TDC) untuk musim baharu Liga Malaysia.Baca artikel penuh di laman https://t.co/PEcFA6K5j1 dan klik pada bahagian berita.https://t.co/zSy3Bsn0J4 pic.twitter.com/oO5CsM0LpG

“Kami berbesar hati menerima TDC sebagai penaja dengan jumlah tajaan RM3 juta untuk musim ini selain RM500,000 lagi dalam bentuk barangan,” kata Ketua Pegawai Eksekutif (CEO) Selangor FC, Dr. Johan Kamal Hamidon.

Hasil daripada penajaan ini, penjenamaan TDC dan salah satu produk baharu yang akan dilancarkan, Alithera akan dipaparkan di jersi latihan, stadium, media sosial dan platform milik Selangor FC.

Selain itu, jalinan kerjasama antara kedua-dua pihak bukan sahaja menerusi penajaan malahan turut bekerjasama menerusi program-program yang akan diadakan kelak.

Program pertama yang dianjurkan bersama antara TDC Holdings dan Selangor FC adalah ‘Let’s Cope with A Neon Hope’ yang diadakan bersempena dengan ‘Hari Kanser Sedunia’ pada hari ini (4hb Februari).


Beregu Goh Sze Fei & Nur Izzuddin Rangkul Kejuaraan Super 300 BWF – Terbuka Jerman 2022

Pasangan beregu lelaki negara, Goh Sze Fei dan Nur Izzuddin muncul juara saingan Terbuka Jerman 2022 – Super 300 BWF – selepas berhasil menumpaskan beregu China di pentas akhir, awal pagi ini.

Kemenangan yang dirangkul oleh Sze Fei-Izzuddin yang menghuni ranking ke-17 dunia ini tercipta selepas mengharungi tiga set permainan.

YONEX GAINWARD German Open 2022MD – Final               🇲🇾Sze Fei GOH🏅23 16 21 🇲🇾Nur IZZUDDIN🏅21 21 14 🇨🇳Yu Chen LIU               🇨🇳Xuan Yi OU🕗 in 70 minutes https://t.co/girV4cGBa8

Dalam perlawanan tersebut, gandingan China, Liu Yu Chen dan Ou Xuan Yi itu tumpas kepada Sze Fei-Izzuddin dengan keputusan 23-21, 16-21 dan 21-14 dalam tempoh masa pertarungan yang menjangkau 70 minit permainan.

Sebagai rekod, Sze Fei-Izzuddin mara ke pentas akhir selepas mengetepikan beregu China, He Ji Ting-Zhou Hao Dong (separuh akhir), beregu Malaysia, Ong Yew Sin-Teo Ee Yi (suku akhir), beregu Denmark, Joel Eipe-Daniel Lundgaard (Pusingan 16) dan beregu Malaysia, Man Wei Chong-Tee Kai Wun (Pusingan 32).

Untuk makluman semua, ini merupakan kejuaraan pertama yang dirangkul oleh Sze Fei-Izzuddin dalam siri kejohanan Jelajah Dunia BWF dalam karier mereka. Kejohanan terakhir yang pernah dirangkul mereka sebelum ini adalah saingan Cabaran Antarabangsa Malaysia pada tahun 2017.

Featured Image: Badminton Association of Thailand


Logo Wajib Ada 17 Butir Padi Lambang Jumlah Rakaat Solat Dalam Sehari

Persatuan Bolasepak Kedah (KFA) mengumumkan pertandingan rekaan logo baharu untuk pasukan Kelab Bola Sepak Kedah Darul Aman (KDA FC) bagi saingan Liga Malaysia 2021, pada hari ini.

Antara syarat-syarat ‘unik’ yang diletakkan oleh KFA kepada para pereka adalah logo baharu tersebut mesti disertakan dengan simbol 17 butir padi. Menurut KFA, 17 butir padi itu melambangkan jumlah rakaat dalam lima kali waktu solat sehari.

Simbol-simbol lain yang berunsurkan negeri Kedah dibenarkan namun sebarang simbol binatang adalah dilarang sama sekali. Warna rasmi bagi logo tersebut mestilah berkisarkan kepada kuning, hijau dan merah.

Untuk nama pasukan pula, hanya tiga jenis nama yang dibenarkan iaitu KEDAH DARUL AMAN, KEDAH DA dan KDA sahaja.

Ianya terbuka kepada seluruh rakyat Malaysia dan tarikh pertandingan bermula hari ini, 21 Oktober dan akan ditutup pada hujung bulan ini, 31 Oktober 2020.

Logo yang terpilih sebagai pemenang akan memenangi hadiah wang tunai RM5000, pas bermusim KDA 2021 dan pelbagai barangan cenderahati.


Piala Thomas 2020: Indonesia Kecewakan Malaysia Di Peringkat Suku Akhir

Perjalanan pasukan Malaysia dalam kejohanan berpasukan lelaki iaitu Piala Thomas 2020 terhenti di peringkat suku akhir apabila tumpas 0-3 kepada Indonesia.

Langkah kiri Malaysia pada perlawanan ini bermula sejak perlawanan pertama melibatkan perseorangan lelaki merangkap kapten, Lee Zii Jia yang tumpas kepada Anthony Sinisuka Ginting secara ‘straight set’ 15-21 dan 17-21.

Pada perlawanan kedua, giliran pasangan beregu negara, Aaron Chia-Soh Wooi Yik pula tumpas kepada beregu nombor satu dunia, Kevin Sanjaya-Marcus Gideon dengan keputusan 17-21, 21-16 dan 15-21.

Di perlawanan ketiga, pemain perseorangan muda, Ng Tze Yong yang berada di kedudukan ke-82 dunia cuba untuk menghidupkan peluang buat Malaysia.

Tze Yong menunjukkan persembahan yang baik dan memenangi set pertama dengan keputusan 21-14 ke atas Jonatan Christie.

Bagaimanapun, Jonatan yang menduduki tangga ke-7 dunia dan lebih berpengalaman berhasil bangkit untuk memenangi dua set seterusnya dengan keputusan 21-19 dan 21-16.

Kemenangan oleh Jonatan itu membolehkan Indonesia meraih kemenangan 3-0 dan menempah tiket ke saingan separuh akhir. Ia sekaligus membuatkan Malaysia terkeluar secara rasmi daripada saingan Piala Thomas 2020.

Featured Image: Badminton Association of Malaysia


Pemain Tengah Namibia Masih Dalam Proses Menyesuaikan Diri

Pemain tengah Terengganu FC II, Petrus Shitembi menyifatkan gol pertama yang dijaringkan pada Jumaat lalu dalam aksi Liga Premier menyuntik kembali semangatnya untuk memulakan musim 2022 dengan lebih cemerlang selepas satu musim diketepikan ekoran kecederaan.

Shitembi berjaya menjaringkan satu gol dalam penampilan pertamanya pada musim ini ketika menentang Perak FC sekaligus menyuntik semangatnya untuk kembali bangkit selepas berdepan kecederaan ACL pada tahun lalu.

Sudah pasti, ia bukan mudah untuk mendapatkan tahap kecergasan yang lebih baik apatah lagi kecederaan pada musim lalu adalah yang paling teruk pernah dihadapi oleh pemain dari Namibia ini.

“Pertama sekali, saya rasa sangat gembira apabila dapat kembali bersama pasukan cuma masih dalam proses untuk menyesuaikan diri dan perlu fokus perlawanan demi perlawanan.

“Yang penting, sudah tentu saya rasa teruja apabila dapat mulakan saingan dengan jaringan gol dan ini pula merupakan sentuhan pertama saya atas padang apabila musim lepas tidak berpeluang untuk beraksi.

“Tetapi, saya sentiasa katakan kepada diri saya bahawa perjalanan masih lagi jauh tetapi saya cuba untuk beransur-ansur mendapatkan balik kecergasan yang lebih baik.

“Rasa bersyukur apabila dikelilingi dengan orang yang sentiasa menyokong saya dan memahami situasi yang pernah saya hadapi sebelum ini selain menerima saya untuk kembali ke dalam pasukan”, jelasnya.

Tidak terlalu memikirkan peluangnya untuk bersama skuad utama Terengganu FC, Shitembi hanya ingin fokus untuk mendapatkan seberapa banyak minit permainan selain mahu bebas daripada sebarang kecederaan.

Dia sedar persaingan yang sengit di posisi tengah apabila Habib Haroon hadir sejak musim lalu bagi mengisi posisi yang ditinggalkannya, namun percaya dengan percaturan barisan kejurulatihan untuk memilih pemain terbaik demi pasukan.

“Saya bersyukur apabila dapat bersama pasukan yang memiliki pemain berkualiti, dan saya rasa sesiapa sahaja yang diberi peluang, mesti akan melakukan yang terbaik.

“Saya pula tidak terlalu memikirkan mengenai perkara itu sebab sasaran saya adalah untuk bermain apatah lagi sudah lama tidak beraksi.

‘Jadi, tiada yang lebih daripada itu dalam fikiran saya sekarang kecuali hanya ingin mendapatkan kecergasan balik dan bantu pasukan tidak kira di pasukan utama atau Terengganu FC II”, tambahnya.


Kerteh FC, Muzium 3D Bekerjasama Tarik Pelancong ke Pantai Timur

Kelab bola sepak komuniti, Kerteh FC dan galeri seni lukis ilusi dan tiga dimensi (3D) pertama di Terengganu, Muzium 3D Kertih mengumumkan menjalinkan kerjasama, pada hari ini.

Kedua-dua entiti ini mengikat kerjasama untuk menarik lebih ramai pelancong dalam dan luar negara ke pantai timur semenanjung, khususnya di daerah Kemaman, lokasi bertapaknya kelab bola sepak dan galeri seni lukis ilusi ini.

Menerusi kerjasama ini, kedua-dua Kerteh FC dan Muzium 3D Kertih akan menggunakan ‘platform’ masing-masing untuk saling melakukan promosi kepada orang ramai.

“Melalui kesepakatan ini, Kerteh FC akan menggunakan rangkaian yang ada untuk membantu mempromosikan Muzium 3D Kertih.

“Kami mempunyai misi yang sama iaitu untuk menjadikan daerah Kemaman amnya, dan Kertih khasnya sebagai destinasi pelancongan.

“Apabila kompleks sukan kami siap kelak akan menjadi daya penarik bagi pelancongan sukan.

Baca: Kerteh Sports City Turut Mempunyai Gelanggang Futsal, Badminton & Medan Selera

“Justeru, sebagai kelab bola sepak komuniti di Kertih, kami berbangga dapat membawa bersama Muzium 3D Kertih untuk diperkenalkan di peringkat tempatan dan antarabangsa,” kata Ketua Pegawai Eksekutif Kerteh FC, Syed Khairi Amier.

Sementara itu, Muzium 3D Kertih yang memiliki lebih 50 karya seni dan mula beroperasi sejak 2 januari lalu meluahkan rasa berbesar hati dapat ‘menempel’ bersama Kerteh FC yang kini bukan sahaja dikenali dalam kalangan peminat dalam negara malahan antarabangsa.

“Kami berbesar hati kerana Kerteh FC bersedia bekerjasama dengan kami memandangkan Kerteh FC merupakan jenama yang semakin membesar dan semakin mendapat perhatian peminat bola sepak di negara ini.

“Diharapkan dengan kerjasama ini dapat membantu mempromosikan Muzium 3D Kertih dan menarik pengunjung ke muzium kami apatah lagi nama Kerteh FC turut dikenali di beberapa negeri di Eropah dan Australia,” kata Lukman Ismail, Pengarah Urusan Serata Cakra Resources, pemilik Muzium 3D Kertih.

Untuk makluman, logo Muzium 3D Kertih akan dilekatkan pada jersi latihan Kerteh FC dan kelab itu akan mempromosikan muzium itu dalam bahan-bahan kempen dan promosinya termasuk jualan tiket masuk galeri.

Manakala Muzium 3D Kertih pula turut mempromosikan Kerteh FC di galeri muziumnya serta menerusi bahan-bahan kempen dan promosi. Di samping itu, Muzium 3D Kertih juga akan menjadi ejen jualan yang sah bagi barangan keluaran Kerteh FC.

Featured Image: Kerteh FC & Muzium 3D Kertih


Jaringan Luar Kotak Sean Raih Perhatian FIFA – Boleh Cabar Anugerah Puskas?

Pemain Negeri Sembilan FC, Sean Selvaraj mencipta sensasi dalam kalangan peminat bola sepak apabila jaringan yang dihasilkannya dari luar kotak menginspirasikan kemenangan ke atas Selangor FC, Ahad lalu.

Ianya turut mendapat perhatian media antarabangsa, Bleacher Report Football (BR Football) yang berkongsikan klip video jaringan tersebut di laman sosialnya, pada malam yang sama.

Terbaru, jaringan oleh bekas pemain Selangor ini turut meraih perhatian badan induk bola sepak dunia, Persekutuan Persatuan Bola Sepak Antarabangsa (FIFA), pada hari ini.

3⃣ –  Sean Selvaraj for @nsfc1923 in @MFL_MY 🏹pic.twitter.com/00iBER4fzS

— FIFA.com (@FIFAcom) August 2, 2022

FIFA menerusi akaun media sosial Twitter-nya, @FIFAcom berkongsikan klip video yang sama dalam satu siri bebenang (thread) bersama-sama dua jaringan lain dari luar kotak yang tidak kurang hebatnya.

Bebenang itu turut bertanyakan kepada para peminat samada jaringan-jaringan ini mampu memberikan cabaran untuk memenangi anugerah jaringan tercantik, Anugerah Puskas.

Dua jaringan yang lain dihasilkan oleh Francisco Gonzalez daripada Club Atletico Central Cordoba yang beraksi dalam kancah bola sepak Argentina.

Sementara itu, satu lagi jaringan lain dihasilkan oleh Nanthan Lowe bersama Kidderminster Harriers FC dalam saingan liga bawahan England.

Sebagai rekod, Malaysia pernah mempunyai seorang pemainnya, Faiz Subri memenangi anugerah ini pada tahun 2016. Anugerah ini dimenangi Faiz setelah melakukan jaringan yang dikatakan menentang hukum fizik menewaskan penjaga gol Pahang dalam saingan Liga Super 2016.

Featured Image: Negeri Sembilan FC


Stadium Milik AFC Berkapasiti 10,000 Tempat Duduk Akan Dibina Di Putrajaya

Konfederasi Bola Sepak Asia (AFC) mengumumkan sebuah stadium berkapasiti 10,000 tempat duduk miliknya akan dibina di pusat pentadbiran kerajaan persekutuan Malaysia iaitu Putrajaya – sekitar 30 kilometer (km) daripada ibu pejabatnya, AFC House di Bukit Jalil.

Pembinaan stadium tersebut hasil kolaborasi AFC dan badan induk bola sepak dunia, Persekutuan Persatuan Bola Sepak Antarabangsa (FIFA). Perkara ini disahkan sendiri oleh Presiden AFC, Sheikh Salman Bin Ibrahim Al Khalifa Presiden FIFA, Gianni Infantino.

Mengulas dengan lebih lanjut mengenai stadium berkenaan, AFC memaklumkan ianya dibina di atas tanah berkeluasa 15.43 ekar, disertakan dengan satu grandstand, boulevard dan atrium untuk penonton, pejabat pentadbiran serta tempat letak kereta di bawah tanah.

Selain itu, AFC turut berkongsikan stadium itu mempunyai luas lantai yang dianggarkan 580,000 kaki persegi dan akan dilengkapi dengan padang berkualiti tinggi bergred FIFA.

Tidak dilupakan, stadium tersebut akan disertakan juga dengan kafeteria, tribun media, bilik pengulas media dan kolam air di hadapan pintu masuk utama.

Dimaklumkan stadium khusus untuk bola sepak ini akan didanai dengan bantuan program FIFA Forward. Manakala Persatuan Bola Sepak Malaysia (FAM) dan Kerajaan Malaysia pula akan menyumbang daripada segi sokongan logistik kepada projek ini.

The AFC is building a new stadium in 🇲🇾 Putrajaya in collaboration with FIFA to leverage the strong momentum of Asian football. pic.twitter.com/KnRhQDgAie

— #AsianCup2023 (@afcasiancup) October 18, 2022


AFC Mengesahkan Malaysia Jadi Tuan Rumah Kelayakan Piala Asia 2023

Konfederasi Bola Sepak Asia (AFC) mengesahkan Malaysia menjadi salah sebuah negara yang menjadi tuan rumah atau hos bagi Kelayakan Piala Asia 2023, bulan Jun nanti.

Perkembangan positif ini dimaklumkan secara rasmi oleh AFC dan dikongsikan menerusi pelbagai platform media sosialnya, sebentar tadi.

2⃣4⃣ Teams1⃣1⃣ Spots Available6⃣ Hosts – 🇮🇳 India, 🇰🇼 Kuwait, 🇰🇬 Kyrgyz Republic, 🇲🇾 Malaysia, 🇲🇳 Mongolia and 🇺🇿 UzbekistanMark your calendar! #ACQ2023 Draw will be held on February 24 at 3pm (GMT +8)https://t.co/wMC3lcLImF

Ini bermakna skuad Harimau Malaya akan merebut salah satu daripada baki 11 slot ke saingan Piala Asia 2023 di gelanggang sendiri, Stadium Nasional Bukit Jalil.

Setakat ini, hanya 13 pasukan telah mengesahkan tempat ke saingan yang akan berlangsung di China, pada tahun depan itu.

Untuk makluman semua, selain Malaysia, lima negara lain yang turut terpilih untuk menjadi hos bagi saingan kelayakan ini ialah India, Kuwait, Republik Kyrgyz, Mongolia dan Uzbekistan.

Sementara itu, satu majlis undian telah dijadualkan oleh AFC pada 24 Februari nanti. Pasukan lawan kepada skuad Harimau Malaya akan diketahui selepas majlis undian itu kelak.

Featured Image: Perbadanan Stadium Malaysia


Diogo Tiada Perancangan Kekal Di Thailand Selepas Berpisah Dengan BG Pathum United

Penyerang kelahiran Brazil, Diogo Luis Santo yang pernah beraksi bersama Johor Darul Ta’zim (JDT) kini berstatus ejen bebas dan tidak lagi mewakili mana-mana kelab.

Ini selepas pemain berusia 35 tahun itu mencapai persetujuan bersama (mutual consent) untuk menamatkan kontrak dengan kelabnya di Thailand iaitu BG Pathum United.

Perkembangan itu dimaklumkan secara rasmi oleh pihak kelab berjulukan The Rabbits di platform media sosialnya, semalam. Sebelum itu, Diogo sendiri telah memaklumkan mengenai penamatan kontraknya menerusi satu muat naik di akaun Instagram miliknya.

Pihak kelab turut memaklumkan bekas pemainnya itu akan pulang ke negara kelahirannya. Pada masa yang sama, BG Pathum United turut menyatakan Diogo tiada sebarang perancangan untuk menyertai mana-mana kelab lain di Thailand bagi baki musim 2022-23 ini.

Untuk makluman, penamatan kontrak Diogo dan BG Pathum United ini hadir beberapa hari selepas pengumuman perlantikan ketua jurulatih baharu dari Australia, Matt Smith.

Sebagai rekod, Diogo mula menyertai BG Pathum United pada pusingan kedua saingan Liga Thailand 2020-21 selepas dua tahun beraksi bersama skuad Harimau Selatan.

Kehadiran Diogo pada ketika itu dengan tampil sebanyak 13 kali serta menjaringkan 6 gol serta mencipta satu “assist” turut membantu BG Pathum United menjuarai saingan Liga Thai 1 buat pertama kali dalam sejarahnya.

Featured Image: JOHOR Southern Tigers


Sukan SEA 2023: Kemarau 18 Tahun Emas Badminton Berpasukan Lelaki Berterusan

Kontinjen Malaysia terus kempunan untuk merangkul pingat emas dalam acara badminton berpasukan lelaki di pentas Sukan SEA sekaligus menyaksikan kemarau selama 18 tahun kilauan pingat tersebut berterusan.

Situasi ini hadir apabila Malaysia terpaksa akur tumpas kepada Indonesia dalam perlawanan akhir yang berlangsung sebentar tadi.

Dalam perlawanan tersebut, Malaysia terlebih dahulu meraih kemenangan pada pertarungan pertama hasil kemenangan Leong Jun Hao (ranking ke-64) ke atas Chico Aura Dwi Wardoyo (ranking ke-19) secara “straight set” dengan skor 21-16 dan 21-13.

Namun begitu, Indonesia tampil menyamakan kedudukan tersebut pada pertarungan kedua hasil kemenangan gandingan Muhammad Shohibul Fikri-Bagas Maulana (ranking ke-14) ke atas Beh Chun Meng-Goh Boon Zhe (ranking ke-76) dengan skor 12-21 dan 20-21 sekaligus menjadikan keputusan semasa 1-1.

Rentetan kemenangan itu diteruskan Indonesia menerusi perseorangan keduanya yang menjadi taruhan pada pertarungan ketiga. Christian Adinata (ranking ke-59) tidak mempunyai masalah untuk mengatasi Lee Shu Yang (ranking ke-95) juga secara “straight set” dengan skor 17-21 dan 9-21 untuk memastikan pendahuluan 2-1 ke atas Malaysia.

Medali emas pertama dari bulutangkis!

Terima kasih untuk semua doa dan dukungan. Mari berjuang lagi di nomor perorangan! 💪🏻#SEAGames2023 pic.twitter.com/03ojm4x1Ei

— BADMINTON INDONESIA (@INABadminton) May 11, 2023

Pada pertarungan keempat, Chia Weijie-Liew Xun (ranking ke-106) sempat memberikan cabaran sengit kepada Pramudya Kusumawardana-Yeremia Rambitan (ranking ke-33).

Mereka meraih kemenangan pada set pertama 21-13 sebelum beregu Indonesia itu melakar kemenangan pada set kedua dengan skor 21-16 untuk mengheret perlawanan ke set penentuan.

Akan tetapi, Chia Weijie-Liew Xun tidak dapat mengekang Pramudya-Yeremia pada set tersebut dan terpaksa akur tumpas dengan skor 21-16 dan mengesahkan kekalahan Malaysia dengan keputusan 1-3 di tangan Indonesia.

Sebagai perbandingan, pencapaian meraih pingat perak dalam acara ini pada edisi kali ini menyamai pencapaian pada edisi lalu di Vietnam.

Untuk rekod, kali terakhir Kontinjen Malaysia meraih emas dalam acara ini adalah menerusi barisan pemain yang terdiri daripada Lee Chong Wei, Chan Choon Ming-Koo Kien Keat, Hafiz Hashim, Choong Tan Fook-Lee Wan Wah dan Wong Choong Han pada tahun 2005.

Featured Image: Badminton Association of Malaysia


Cabaran Antarabangsa Thailand: Hon Jian-Pei Kee Harungi Debaran Sebelum Tutup Set Ketiga Dengan Skor 27-25

Gandingan beregu campuran negara, Choong Hon Jian dan Go Pei Kee terpaksa berhadapan dengan debaran situasi mata “deuce” terlebih dahulu sebelum dapat menutup set ketiga dengan skor 27-25 dalam saingan Cabaran Antarabangsa Thailand 2023.

Pungutan mata itu membolehkan mereka melakar kemenangan ke atas wakil Taiwan yang menghuni ranking ke-184 dunia, Lin Bing-wei dan Lin Chih-chun sekaligus melepasi peringkat Pusingan 32, pada hari ini.

Sebelum itu, pemain berusia 22 dan 20 tahun masing-masing ini mengalami kekalahan pada set kedua dengan skor 19-21. Manakala set pertama pula dimenangi dengan skor 22-20.

Pertembungan sulung yang sengit antara kedua-dua pasangan ini berlangsung di Gelanggang 3, Terminal 21 Korat dengan memakan tempoh masa hampir satu jam permainan.

Dengan kemenangan ini, Hong Jian-Pei Kee dapat merakamkan kemaraan ke Pusingan 16.

Menanti mereka di peringkat tersebut adalah beregu yang diletakkan sebagai pilihan kelima kejohanan dari Indonesia, Adnan Maulana dan Nita Violina Marwah yang menghuni ranking ke-95 dunia.


Ketua Jurulatih KUFC ‘Hilang’ Sebelum Bertemu Kuching City

Nama ketua jurulatih Kelantan United FC (KUFC), Thomas Trucha hilang secara tiba-tiba menjelang pertemuan menentang Kuching City FC pada aksi ketujuh Liga Super 2023.

Ketiadaan nama pengendali berusia 51 tahun dari Republik Czech itu dikesan berdasarkan “team list” yang diedarkan oleh penganjur sekitar satu jam dan 15 minit sebelum sepak mula pada malam ini.

Sebaliknya, skuad berjulukan Sang Kijang Hijau ini akan menempuh perlawanan di Stadium Negeri, Kuching dengan bimbingan Penolong Ketua Jurulatih, Nazrulerwan Makmor sambil dibantu Penolong Jurulatih, Tengku Hazman Raja Hassan.

Tinjauan di pelbagai platform media sosial milik KUFC tidak menemukan sebarang makluman terbaru mengenai Trucha samada direhatkan atau sebagainya.

Sebagai rekod, Trucha yang pernah mengendalikan Penang FC pada musim 2021 dan 2022 mula dilantik sebagai Ketua Jurulatih KUFC pada penghujung tahun lalu bagi menghadapi saingan Liga Malaysia musim ini.

Setakat enam perlawanan liga yang telah dilalui, KUFC hanya berhasil melakar satu keputusan seri sekaligus hanya mengutip satu mata dan menghuni tangga tercorot Liga Super.

Featured Image: Kelantan United FC


Juara ARRC 2019, Azlan Shah Tak Malu Jadi ‘Rider’ Penghantar Makanan

Pelumba Kejuaraan Motosikal Asia (ARRC), Azlan Shah Kamaruzaman mengakui dirinya tidak berasa malu malah seronok apabila mula terlibat sebagai ‘rider’ penghantar makanan.

Selain daripada jiwanya yang suka menunggang di atas jentera beroda dua, menjadi ‘rider’ penghantar makanan membolehkan pelumba yang pernah beraksi dalam saingan Moto2 ini melalui jalan-jalan baharu yang tidak pernah dilaluinya sebelum ini.

Kisahnya bermula dengan Azlan bersama keluarganya mengusahakan perniagaan kedai makan bersajikan menu utama ayam penyet.

Namun sejak pihak kerajaan mengenakan Perintah Kawalan Pergerakan (PKP) bermula mac lalu, Azlan menyedari ramai pelanggan dan orang ramai sukar untuk keluar bagi membeli makanan.

#ASB1000 Champion @azlan25shah has found a way to combine his riding skills + restaurant business. https://t.co/MGLn7WORf7

Justeru, Azlan dan adiknya mengambil peluang tersebut dengan menghantar secara terus tempahan ayam penyet kepada pelanggan di sekitar Kuala Lumpur dan Shah Alam.

“Bila saya buat idea ni (hantar makanan) ramai pelanggan yang minta saya sendiri yang hantarkan (kepada mereka),” katanya menerusi satu perkongsian di laman sosialnya.

“Saya dapat tempahan daripada peminat saya (sendiri), yang nak berjumpa saya (secara) depan-depan. Alhamdulillah, peminat saya banyak sokong untuk penjualan makanan ini,” ujarnya lagi.

Pelumba berusia 36 tahun itu turut mengakui pandemik Covid-19 yang melanda dunia saat ini menyebabkan ramai orang terkesan seperti kehilangan pekerjaan dan sebagainya.

Namun pelumba pasukan ONEXOX TKKR SAG Team ini mengajak semua orang untuk kembali bangkit dan harungi pandemik ini secara bersama-sama.

Untuk rekod, Azlan Shah merupakan juara ARRC 2019 dalam kelas elit, ASB100 selepas mengumpul 238 mata secara keseluruhan dalam saingan musim lalu.

2020 Update.Strict travel restrictions have made it impossible for the Asian paddock to reconvene. Regrettably, the 2020 season has had to be called off.https://t.co/X8AkTVDqGF

Sementara itu, menerusi satu makluman, pihak penganjur telah mengumumkan saingan ARRC 2020 dibatalkan pada september lalu ekoran kebimbangan penularan pandemik Covid-19 dan kesukaran untuk merentas negara.

Featured Image: Azlan Shah Kamaruzaman


Adidas Atur 5 Jerayawara Perkenalkan Bola Piala Dunia Al-Rihla

Bersempena dengan kejohanan Piala Dunia Qatar 2022 yang akan membuka tirainya bermula 20 November kelak, adidas Malaysia dengan kerjasama Al-Ikhsan Sports mengatur lima jerayawara (roadshow) di seluruh semenanjung bagi memperkenalkan Bola Rasmi Perlawanan yang bernama Al-Rihla kepada peminat bola sepak di Malaysia.

Lokasi pertama jerayawara ini bertempat di Sunway Pyramid yang bermula dari 10 hingga 20 November. Di sini, pengunjung akan dibawa melalui Arkib Bola Perlawanan – menampilkan 14 bola rasmi perlawanan buatan adidas yang digunakan pada edisi-edisi Piala Dunia terdahulu.

Kemudiannya, terdapat ruangan yang mempamerkan kit pasukan-pasukan buatan adidas yang beraksi di Piala Dunia kali ini seperti Jerman, Argentina, Sepanyol, Jepun, Mexico, Colombia dan Sweden sedia untuk dibeli oleh para pengunjung.

Selain kit yang dipamerkan, terdapat juga rangkaian produk adidas yang lain.

Seterusnya, pengunjung berpeluang untuk ke ruangan sesi mencuba kasut (shoe trialling) serta merasai nikmat menyepak bola Al-Rihla di stesen permainan berteraskan bola sepak.

Tidak ketinggalan, jerayawara ini turut menganjurkan satu pertandingan media sosial di tapak acara. Para peserta yang mengambil bahagian berpeluang untuk memenangi pelbagai hadiah termasuk Kod FIFA23 Ultimate Edition dan juga bola Al-Rihla yang ditandatangani oleh David Beckham. Keterangan lanjut mengenai pertandingan ini boleh didapati di akaun Instagram rasmi adidas.

Untuk makluman semua, selepas tamatnya jerayawara di Sunway Pyramid, ianya akan bergerak ke pantai timur semenanjung tanah air iaitu di KTCC Mall, Kuala Terengganu bermula 24 hingga 27 November.

Selepas itu, lokasi seterusnya ialah Sunway Carnival Mall, Pulau Pinang (30 November – 4 Disember) diikuti Mid Valley Southkey, Johor (7-11 Disember) dan ditutup dengan lokasi terakhir Mahkota Parade (15-18 Disember).


Terbuka Indonesia: Sze Fei-Izzuddin Menang ‘Straight Set’ Ke Atas Pemenang Olimpik

Kemenangan berpihak kepada pasangan beregu lelaki negara, Goh Sze Fei dan Nur Izzuddin menentang pemenang pingat emas Sukan Olimpik 2020, Lee Yang dan Wang Chi-lin buat kali pertama.

Lebih manis, Sze Fei-Izzuddin berhasil meraih kemenangan secara ‘straight set’ dengan skor 21-15 dan 23-21 di Pusingan 16 dalam kejohanan Terbuka Indonesia yang berlangsung pada hari ini.

SimInvest Indonesia Open 2021(New dates)MD – Round of 16          🇲🇾Sze Fei GOH🏅21 23 🇲🇾Nur IZZUDDIN🏅15 21    Yang LEE             Chi-Lin WANG🕗 in 37 minutes https://t.co/t5agnUkrQm

Kemenangan ini sekaligus membolehkan beregu negara yang menghuni ranking ke-19 dunia menempah tiket ke peringkat suku akhir.

Bagaimanapun, Sze Fei-Izzuddin perlu menantikan pemenang antara perlawanan beregu India, Satwiksairaj Rankireddy dan Chirag Shetty menentang beregu Korea, Kang Minhyuk dan Seo Seungjae.

Featured Image: Badminton Photo / Badminton Association of Malaysia


Kelab ‘Kaya’ Singapura, Lion City Sailors Umum Kerjasama Dengan Dortmund

Kelab yang beraksi dalam saingan Singapore Premier League (SPL), Lions City Sailors mengumumkan satu kerjasama dengan gergasi bola sepak Jerman, Borussia Dortmund.

Menurut makluman rasmi kelab, kerjasama kedua-dua pihak tersebut merangkumi program pembangunan remaja, kejurulatihan, pertukaran pengetahuan dan kepakaran serta penyertaan pemain di kem latihan bola sepak Jerman bagi mencapai sasaran bersama.

Difahamkan Lion City Sailors dan Dortmund telah menandatangani kontrak kerjasama selama dua tahun dan setengah.

The Lion City Sailors are excited to announce a partnership with Bundesliga giants @BlackYellow! 💪🔵⚪✖⚫🟡#allhandsondeck #lioncitysailors pic.twitter.com/vFLxDga3K8

Kerjasama ini akan meningkatkan lagi komitmen untuk membina sebuah infrastruktur kukuh kepada pembangunan bola sepak remaja Singapura serta sokongan kepada perkembangan dalam bidang-bidang seperti sains sukan, perubatan sukan, analytics dan pemantauan bakat.

Lion City Sailors dilihat cukup teruja dengan prospek kerjasama ini yang akan menggalakkan lagi pembangunan kelab dan Akademi Bola Sepak LCS dalam usahanya untuk menjadi sebuah hub pembangunan remaja elit.

Untuk makluman semua, ini bukanlah pemeteraian kerjasama Dortmund yang pertama dengan pasukan berpangkalan di asia tenggara.

Sekitar enam tahun yang lalu, kelab yang berpangkalan di selatan semenanjung tanah air, Johor Darul Ta’zim (JDT) antara yang telah mengadakan kerjasama bersama skuad The Black and Yellow ini.

Hasil daripada kerjasama tersebut JDT mendapat beberapa manfaat seperti perkongsian kepakaran dan kejurulatihan, pembangunan bola sepak remaja, penyertaan pemain JDT di kem latihan Borussia Dortmund dan termasuk perkongsian ilmu di luar padang seperti pemasaran.

Kerjasama itu turut menyaksikan Dortmund bertandang ke Stadium Tan Sri Dato Haji Hassan Yunos untuk berentap bersama JDT dalam satu perlawanan persahabatan.

Featured Image: Lion City Sailors


Kedah Tak Sambung Kontrak Pemain Import Renan, Rabih & Anu

Naib juara Liga Super 2021, Kedah Darul Aman (Kedah) mengucapkan selamat tinggal kepada tiga pemain importnya menerusi satu makluman di pelbagai platform sosial medianya, pada hari ini.

Tiga pemain tersebut ialah pertahanan Renan Da Silva Alves (Brazil), Rabih Ataya (Lubnan) dan Anumanthan Mohan Kumar (Singapura). Pengumuman itu secara langsungnya bermakna skuad Hijau Kuning tidak menyambung kontrak ketiga-tiga pemain bagi mengharungi saingan musim hadapan.

Sebagai rekod, Renan mula menyertai pasukan Kedah bermula pada tahun 2019. Pertahanan yang memiliki susuk tubuh yang besar ini menjadi watak utama di barisan pertahanan sepanjang 3 musim bersama Kedah. Selain itu, Renan juga merupakan sebahagian daripada pemain yang menyumbang kepada kejayaan Kedah menjulang Piala FA 2019.

Sementara itu, Rabih dan Anumanthan pula menyertai Kedah pada awal musim lalu. Walaupun hanya setahun menambur bakti bersama pasukan yang berpangkalan di utara semenanjung tanah air ini, kedua-dua pemain ini antara pemain penting yang memastikan Kedah menamatkan saingan Liga Super di tempat kedua sekaligus memberikan slot automatik ke Piala Konfederasi Bola Sepak Asia (AFC) 2022.

Dengan pengumuman melepaskan tiga pemain import ini, para penyokong Kedah dan Liga Malaysia pastinya tertunggu-tunggu siapakan muka baharu yang akan ditandatangani oleh Kedah bagi menggantikan pemain-pemain ini. Sama-sama kita nantikan.

Featured Image: Kedah Darul Aman FC


Madrid Spain Masters: Pemain 21 Tahun Denmark Singkir Dua Perseorangan Negara

Pemain muda Denmark yang berusia 21 tahun, Magnus Johannesen menjadi gunting dalam lipatan buat wakil perseorangan lelaki negara dalam saingan Madrid Spain Masters yang bermula semalam.

Manakan tidaknya, pemain yang menghuni ranking ke-55 dunia ini berhasil menumpaskan dua pemain Malaysia di pusingan kelayakan iaitu Soong Joo Ven dan Leong Jun Hao.

Pada perlawanan pusingan pertama kelayakan, Magnus berjaya menumpaskan Joo Ven yang berada di ranking ke-50 dunia menerusi tiga set permainan mencabar yang berkesudahan dengan skor 17-21, 29-27 dan 16-21 dalam tempoh melebihi satu jam permainan.

Madrid Spain Masters 2023MS – Qual. R1619 29 21 🇩🇰Magnus JOHANNESEN🥇

21 27 16 🇲🇾SOONG Joo Ven

— BWFScore (@BWFScore) March 28, 2023

Kemenangan itu membolehkannya melangkah ke pusingan kedua kelayakan dan bertemu dengan Jun Hao.

Magnus meneruskan rentetan kemenangannya dengan menumpaskan pula Jun Hao secara “straight set” menerusi skor 21-17 dan 21-19 dalam tempoh masa 43 minit permainan sekaligus melangkah ke pusingan 32 babak undian utama.

Madrid Spain Masters 2023MS – Qual. QF21 21 🇩🇰Magnus JOHANNESEN🏅17 19 🇲🇾LEONG Jun Hao

— BWFScore (@BWFScore) March 28, 2023

Dengan tersingkirnya Joo Ven dan Jun Hao semalam, Cheam June Wei menjadi wakil tunggal negara yang meneruskan aksi dalam saingan bertaraf Jelajah Dunia BWF Super 300 di bumi Sepanyol ini.

June Wei yang bermula dari Pusingan 32 babak utama akan turun menentang pemain No.6 Indonesia yang, Christian Adinata dengan perlawanan dianggarkan berlangsung pada jam 11.20 malam nanti (waktu Malaysia).


Dubai Jadi Tuan Rumah Kejohanan Badminton Asia 2023-2027

Kejohanan Badminton Asia (BAC) akan dilangsungkan di Dubai, Emiriah Arab Bersatu (UAE) selama lima tahun berturut-turut bermula tahun 2023 hingga 2027.

Perkembangan tersebut terhasil selepas badan induk, Badminton Asia telah menandatangani perjanjian dengan sebuah syarikat pengurusan sukan dan konsultan berpangkalan di Dubai, Beyond Boundaries, bulan lepas.

Badminton Asia and Beyond Boundaries have signed an agreement to move forward on the intentions to hold Badminton Asia tournaments in Dubai for the next 5 years starting 2023.

Read more in our latest article: https://t.co/cE7FWg827N#Badminton #BadmintonAsia pic.twitter.com/HxFjNyABx7

— Badminton Asia (@Badminton_Asia) June 28, 2022

Perjanjian ini menjadikan Dubai termasuk semenanjung arab menjadi penganjur kejohanan benua yang setaraf dengan Jelajah Dunia Super 1000 itu buat pertama kali.

Untuk rekod, kejohanan tahun ini dilangsungkan di Manila, Filipina dan jaguh badminton negara, Lee Zii Jia muncul juara bagi kategori perseorangan lelaki pada awal Mei lalu.

Sebagai tambahan, Kejohanan Badminton Asia julung kali diadakan pada tahun 1962 di Kuala Lumpur, Malaysia. Namun demikian, bermula tahun 1991, ianya dilangsungkan setiap tahun kecuali pada tahun 2020 dan 2021 ekoran pandemik Covid-19.


EPL Umum Batal Perjanjian Liputan di China

Liga Perdana Inggeris (EPL) membuat pengumuman mengejutkan dengan membatalkan perjanjian liputan di negara China, hari ini.

Perkara itu diumumkan oleh unit Komunikasi EPL menerusi akaun sosial medianya.

The Premier League confirms that it has today terminated its agreements for #PL coverage in China with its licensee in that territory. The #PL will not be commenting further on the matter at this stage. pic.twitter.com/2TuwZeM9m4

Ini bermakna lesen untuk menyiarkan perlawanan-perlawanan EPL di negara berkenaan telah ditarik.

Setakat ini, tiada penjelasan terperinci darpada pihak EPL mengapa mereka membuat pengumuman sedemikian kepada negara China dan wilayah sekitarnya.


Peminat Tawar Norizam RM3 Juta Untuk Beli 5% Saham Kelantan FC

Pelaburan dilakukan ahli perniagaan dan pelabur, Norizam Tukiman dengan membeli Kelab Bola Sepak Kelantan (Kelantan FC) pada tahun 2020 nampaknya sudah mula menampakkan tanda-tanda bakal memberi pulangan yang menguntungkan.

Menghampiri dua tahun pemilikan skuad yang beraksi dalam kancah Liga Premier itu, Norizam yang turut dikenali sebagai Zamsaham menerima satu tawaran yang cukup menarik daripada peminat tegar skuad TRW ini.

“Terima surat permohonan dari fans setia bola Kelantan FC berminat nak beli 5% saham TRW Kelantan FC pada harga RM3,000,000. Insya-Allah, kalau jadi saya akan umumkan,” dedah ahli perniagaan kelahiran Johor ini menerusi laman sosialnya.

Untuk makluman, pada September 2020, Norizam mengambil alih 100% pemilikan skuad berjulukan The Red Warriors (TRW) itu selepas mengeluarkan duit sebanyak RM6.8 juta dimana RM3 juta untuk pembelian saham dan baki RM3.8 juta sebagai pendahuluan buat Persatuan Bola Sepak Kelantan (KAFA) untuk menyelesaikan hutang lapuk.

Sejak mengambil alih pasukan ini, Norizam telah melakukan banyak perubahan yang berkaitan dalam dan luar padang termasuk mengadakan perniagaan-perniagaan yang boleh menjana keuntungan buat kelab.

Tambah Norizam lagi, nilai saham Kelantan FC akan semakin meningkat sekiranya dapat mengadakan padang latihan di setiap jajahan dalam negeri Kelantan.

Penubuhan akademi bola sepak antarabangsa, TRW International Football Academy pula akan menjadi platform terbaru yang akan memperkuatkan ekosistem ini. Selain itu, Norizam turut memasang hasrat untuk membuka lebih banyak TRW Shop.

Featured Image: TRW Kelantan FC


Perak Ikat Bekas Penjaga Gol Liga Thailand Untuk Hadapi Liga Malaysia 2023

Perak FC yang kini dibimbing oleh Lim Teong Kim sedang sibuk membentuk pasukan bagi menghadapi saingan Liga Malaysia 2023 kelak. Ini termasuk menandatangani pemain-pemain baharu bagi menggalas cabaran tersebut.

Terbaru, media sosial pasukan berjulukan The Bos Gaurus ini memaklumkan penambahan khidmat bekas penjaga gol yang pernah beraksi dalam saingan Liga Thailand ke dalam skuadnya.

Pemain yang dimaksudkan itu ialah Bryan See yang berusia 29 tahun. Bagaimanapun, tiada sebarang makluman kepada umum dibuat mengenai tempoh kontrak yang mengikat Bryan dengan Perak.

Bercakap mengenai perjalanan karier Bryan, sekitar tahun 2019, Bryan menyertai Bangkok FC yang beraksi dalam divisyen ketiga bola sepak negara jiran tetangga itu selama setengah musim.

Tidak lama kemudian, Bryan pulang ke tanah air dan bergabung bersama PDRM FC sebelum menyertai Penang FC pada tahun 2021.

Kelab terakhir diwakilinya sebelum berhijrah ke Perak adalah Melaka United FC. Untuk makluman semua, Bryan berhasil membuat 12 penampilan dalam saingan Liga Super dan Piala FA sepanjang musim 2022. Daripada 12 penampilan itu, dua perlawanan berjaya disudahi dengan tanpa sebarang bolos (clean sheet).

Sebagai rekod, negeri Perak bukanlah satu nama asing buatnya. Pada tahun 2018 lalu, Bryan merupakan sebahagian daripada skuad Kelab Bola Sepak Perbadanan Kemajuan Negeri Perak (PKNP FC) yang dibimbing oleh Abu Bakar Fadzim.


Piala Dunia: Raja Salman Isytihar Cuti Selepas Arab Saudi Kejutkan Juara Dunia Dua Kali

Skuad bola sepak Arab Saudi memulakan kempen Piala Dunia 2022 Qatar dengan satu kejutan apabila menumpaskan juara dunia sebanyak dua kali iaitu Argentina.

Perlawanan pertama melibatkan saingan peringkat Kumpulan C itu menyaksikan Argentina terlebih dahulu mendahului menerusi jaringan oleh kaptennya, Lionel Messi seawal minit ke-10.

Bagaimanapun, Arab Saudi bimbingan Herve Renard bangkit pada babak kedua dengan menjaringkan dua gol menerusi Saleh Alshehri dan Salem Aldawsari pada minit ke-48 dan ke-53

Kedudukan 2-1 itu kekal bertahan sehingga pengadil perlawanan, Slavco Vincic dari Slovenia meniup wisel menamatkan perlawanan sekaligus menghadiahkan skuad berjulukan The Green Falcons ini tiga mata pertama dalam kancah Piala Dunia ini.

#خادم_الحرمين_الشريفين يوجه أن يكون يوم غد الأربعاء إجازة لجميع الموظفين في كافة قطاعات الدولة والقطاع الخاص والطلبة والطالبات في جميع المراحل التعليمية.#واس pic.twitter.com/yRdz7mEojN

— واس الأخبار الملكية (@spagov) November 22, 2022

Susulan dengan kejutan ke atas Argentina itu, Raja Arab Saudi, Raja Salman Abdulaziz al-Saud menitahkan pengisytiharaan cuti pada Rabu (hari ini) menerusi akaun Twitter rasmi kerajaan pada malam tadi.

Difahamkan, cuti itu tertakhluk kepada semua pekerja sektor kerajaan dan swasta, serta pelajar lelaki mahupun wanita di pelbagai peringkat di seluruh negara itu.

Sebagai rekod, ini merupakan penyertaan kali keenam Arab Saudi di pentas Piala Dunia. Dan kemenangan ke atas Argentina ini merupakan yang keempat sepanjang mereka beraksi di pentas terulung bola sepak ini.

Untuk perlawanan berikutnya, Arab Saudi dijadualkan menentang Poland pada Sabtu (26 November) dengan sepak mula pada jam 9 malam waktu Malaysia.

Featured Image: FIFA World Cup


Ranking BWF: Sze Fei-Izzuddin Duduki Tangga Ke-11 Dunia – Tertinggi Dalam Karier

Beregu lelaki negara yang bergandingan sejak tahun 2016, Goh Sze Fei dan Nur Izzuddin merekodkan satu lagi kedudukan tertinggi dalam kedudukan dunia sepanjang karier mereka.

Kemaskini terbaru ranking dunia oleh Persekutuan Badminton Dunia (BWF) pada hari ini menyaksikan juara Terbuka Jerman 2022 ini merekodkan peningkatan satu anak tangga berbanding kedudukan minggu lalu sekaligus menghuni ranking kesebelas dunia.

Ketika ini, Sze Fei-Izzuddin berada di kedudukan tersebut dengan mengumpul 69,375 mata – dibezakan 375 mata dengan pasangan yang menghuni ranking kesepuluh dari Korea, Choi Sol-gyu dan Seo Seung-jae yang mempunyai 69,750 mata.

Sementara itu, juara dunia merangkap beregu No.1 negara, Aaron Chia dan Soh Wooi Yik masih kekal di kedudukan kelima dunia pada minggu ini.

Manakala pasangan lelaki No.2 negara, Ong Yew Sin dan Teo Ee Yi pula kekal tidak berganjak di kedudukan kesembilan dunia buat minggu kedua berturut-turut.


Orleans Masters: Aksi Sulung Peng Soon-Ee Wei Berakhir Dengan Kekalahan Kepada Beregu Indonesia

Aksi sulung melibatkan gandingan campuran baharu antara pemain senior, Chan Peng Soon bersama pemain muda, Toh Ee Wei dalam saingan Orleans Masters 2022 berakhir dengan kekalahan.

Peng Soon-Ee Wei yang diletakkan sebagai pilihan kelima untuk menjuarai kejohanan ini tumpas kepada beregu Indonesia yang menghuni ranking ke-85 dunia, Zachariah Sumanti-Hediana Julimarbela pada Pusingan 32.

Orleans Masters 2022XD – Round of 32               🇮🇩Zachariah Josiahno Sumanti🏅22 18 21 🇮🇩Hediana Julimarbela🏅20 21 18 🇲🇾Peng Soon Chan               🇲🇾Ee Wei Toh

🕗 in 61 minutes https://t.co/fyhGX4woTa

— BWFScore (@BWFScore) March 30, 2022

Baca: Chan Peng Soon Bentuk Gandingan Sementara Bersama Toh Ee Wei

Dalam perlawanan tersebut, mereka terlebih dahulu tumpas pada set pertama dengan skor 20-22 sebelum bangkit memenangi set kedua dengan kutipan mata 21-18 untuk mengheret pasangan Indonesia itu ke set penentuan.

Set ketiga itu berlangsung dengan cukup sengit namun Peng Soon-Ee Wei terpaksa akur tumpas dengan skor 18-21 sekaligus tersingkir awal daripada saingan bertaraf Jelajah Super 100 BWF ini.

Untuk makluman semua, pertarungan antara Peng Soon-Ee Wei menentang Zachariah-Hediana ini berlangsung dalam tempoh yang agak panjang melebihi satu jam permainan.

Sementara itu, beregu campuran Indonesia yang memenangi perlawanan ini dapat meneruskan kemaraan ke Pusingan 16. Menanti mereka di pusingan itu nanti adalah beregu campuran Finland-Republik Czech, Anton Kaisti dan Alzbeta Basova yang berada di ranking ke-90 dunia.


Rize Milik Al Rajhi Bank Jadi Rakan Bank Digital Rasmi Liga Malaysia 2023

Bank digital milik Al Rajhi Bank Malaysia yang dilancarkan pada penghujung tahun lalu iaitu Rize diumumkan sebagai Rakan Bank Digital Rasmi Liga Malaysia 2023.

Perkembangan itu hadir selepas Al Rajhi Banking & Investment Corporation (Malaysia) dan penganjur liga tempatan, Malaysian Football League (MFL) mengumumkan telah menandatangani perjanjian penajaan selama setahun pada hari ini.

Sebagai pendahuluan, Ketua Pegawai Eksekutif (CEO) Al Rajhi Bank, Arsalaan Ahmed memaklumkan pengguna baharu dan sedia ada Rize akan layak mendapat diskaun sebanyak 10% daripada harga tiket jika bayar menggunakan kad debit Rize.

Al Rajhi Banking & Investment Corporation (Malaysia) telah menandatangani perjanjian penajaan dengan Malaysian Football League (MFL) untuk meletakkan bank digitalnya, rize selaku Bank Digital Rasmi Liga Malaysia 2023.#LigaMalaysia2023

— Malaysian Football League (@MFL_MY) February 21, 2023

Difahamkan penawaran ini juga terbuka kepada pelanggan semasa Al Rajhi Bank selama tiga bulan.

Selain penawaran ini, Al Rajhi Bank mendedahkan akan membentangkan perancangannya mengenai kerjasama ini dengan lebih mendalam dalam beberapa minggu akan datang untuk para peminat bola sepak tempatan.

Untuk makluman semua, ini merupakan julung kalinya Al Rajhi Bank bekerjasama bagi menaja saingan bola sepak tempatan dan tajaannya turut merangkumi saingan Piala Sultan Haji Ahmad Shah, Liga Super, Piala FA, Piala Malaysia, MFL Challenge Cup serta Piala MFL.


Ranking BWF: Jaguh Badminton Malaysia Tersingkir Daripada Kelompok ‘Top 10’ Dunia

Perseorangan badminton lelaki No.1 tanah air, Lee Zii Jia tidak lagi berada dalam kelompok 10 pemain terbaik dunia bermula hari ini – julung kalinya selepas sekitar 27 bulan.

Perkembangan itu hadir selepas Persekutuan Badminton Dunia (BWF) mengemaskini Ranking Dunia sekitar tengah hari tadi yang menyaksikan pemain kelahiran Kedah itu jatuh satu anak tangga berbanding kedudukannya pada minggu lalu.

Kejatuhan itu menyebabkan pemain berusia 25 tahun ini menghuni tangga ke-11 dunia – kedudukan yang kali terakhir dihuninya pada 4 Mac 2021.

Untuk makluman semua, Zii Jia menghuni tangga berkenaan dengan kutipan 59,876 mata.

Sebagai tambahan, kedudukan kesepuluh dunia pada minggu ke-26 ini menjadi milik pemain China yang berusia 23 tahun, Li Shi Feng merangkap juara Kejohanan Badminton Terbuka Seluruh England 2023 yang memiliki 60,738 mata.

Sementara itu, tiada sebarang perubahan melibatkan ranking perseorangan lelaki No.2 tanah air, Ng Tze Yong yang kekal di ranking ke-21 dunia.

Featured Image: Perodua Malaysia Masters 2023


Petra Kvitova: Kalau Boleh Saya Tak Mahu Jadi Pemain Tenis Terkenal

Untuk menjadi pemain yang terbaik di dunia, pastinya pelbagai cabaran perlu dilalui dalam perjalanan menuju ke puncak.

Pelbagai rintangan yang dihadapi, tekanan yang meninggi namun itu pastinya terbalas dengan usaha yang jitu.

Itu adalah norma bagi mana-mana atlet, namun bagi Petra Kvitova perjalanan beliau sedikit berbeza berbanding pemain tenis yang lain.

Beliau pernah berada di puncak dunia apabila berjaya merangkul gelaran Grand Slam dua kali pada 2011 dan 2014 dalam kejohanan Wimbledon.

Clay in September? We’ll take it 🤷♀ @rolandgarros 🔜 pic.twitter.com/tBZLV2gVDW

Namun jauh disudut hatinya, beliau ingin saja menjalani kehidupan sebagai manusia biasa yang jauh dari perhatian orang ramai.

Menjadi pemain terkenal ini, mendedahkan beliau kepada ramai orang. Tetapi, apabila bertemu ramai orang, banyak pula ragamnya.

“Sukar untuk mencari kawan, maksud saya kawan yang benar-benar jujur dengan kita. Sukar juga untuk berjauhan dari keluarga,” katanya dalam temuramah di BBC Radio 5 Live.

“Saya bukanlah seorang pemain yang gemar menjadi perhatian orang awam dan surat khabar. Ada masanya, sukar untuk saya hadapi situasi ini.”

Bagi Kvitova, menjadi pemain tenis jelas sekali menjauhkan dirinya dari kehidupan sebagai manusia biasa.

“Saya tak rasa yang kami [pemain tenis] mempunyai kehidupan yang sebenar.”

“Hal ini disebabkan kerana kami masih lagi di jalanan (menyertai jelajah dunia), masih lagi berlatih, bermain dalam perlawanan, makan dan juga tidur.”

“I’m always trying to see the positives”…“time heals” says @Petra_Kvitova who has returned to tennis  after being stabbed in her playing hand during a robbery in 2016.🎧@BBCSOUNDShttps://t.co/Co8B259nxb pic.twitter.com/nZarpbKfLv

Walaupun beliau mendambakan kehidupan sebagai manusia biasa, rasa cinta Kvitova terhadap tenis tetap tinggi.

Memenangi pelbagai kejohanan utama adalah pembakar semangat untuk dirinya berjaya dalam karier tenis.

“Saya masih sayangkan tenis dan masih mahu bermain sukan ini. Memenangi pelbagai kejuaraan utama adalah motivasi saya dan kerana itulah saya masih bermain.”

Pada tahun 2016, Kvitova pernah mengalami kecederaan ditangan kiri selepas ditikam perompak di rumahnya, Republik Czech.

Kecederaan itu jelas sekali merencatkan kariernya yang ketika itu berada di puncak kerana beliau merupakan pemain kidal.


Sukan SEA 2023: Pasukan Teqball Malaysia Raih Dua Pingat Gangsa

Wakil perseorangan lelaki dan wanita bagi acara teqball, Sharul Hameed Albarilan dan Asnidah Zamri membawa pulang pingat gangsa dalam aksi sulung sukan itu di pentas asia tenggara.

Biarpun begitu, pungutan pingat sukan teqball yang diletakkan sebagai sukan pertunjukan tidak dikira dalam kedudukan pingat keseluruhan sekaligus tidak menambah jumlah pingat gangsa buat Malaysia.

Presiden Persatuan Teqball Malaysia (MTA), KJ Siva tetap gambira dengan prestasi yang ditampilkan para atlet biarpun tidak mencapai sasaran awal yang ditetapkan mereka.

“Kami sangat gembira dengan persembahan yang dipamerkan oleh atlet kami, dan tidak sabar untuk mula berusaha membangunkan sukan ini dengan lebih baik apabila kami kembali (ke tanah air)”, ujar KJ Siva.

Terdahulu, pasukan teqball negara beraksi baik dalam kejohanan pra-Sukan SEA yang mana menyaksikan skuad kebangsaan meraih lima pingat perak daripada lima acara dipertandingkan.

Oleh itu, MTA menerusi presidennya, KJ Siva meletakkan harapan untuk membawa pulang pingat perak dalam tiga acara dipertandingkan di Sukan SEA kali ini tetapi hanya pingat gangsa berjaya diraih skuad negara.

Untuk makluman, hanya tiga kategori dipertandingkan dalam temasya Sukan SEA 2023 – perseorangan lelaki, perseorangan wanita & beregu lelaki manakala akan ada tambahan dua acara – beregu wanita & beregu campuran pada Sukan SEA akan datang di Thailand.

Ini bermaksud akan ada lima kategori acara bakal dipertandingkan bagi sukan teqball setelah acara sukan tersebut dijadikan acara pungutan pingat pada Sukan SEA 2025.


28 Sukan Wajib Dipertandingkan Bermula SUKMA 2024

Jawatankuasa Tertinggi Sukan Malaysia (SUKMA) menetapkan sebanyak 28 jenis sukan wajib dipertandingkan bermula temasya SUKMA 2024 dimana Sarawak menjadi tuan rumah. Penetapan itu dicapai dalam mesyuarat yang dipengerusikan oleh YB Hannah Yeoh merangkap Menteri Belia dan Sukan pada hari ini.

Senarai 28 jenis sukan yang wajib dipertandingkan di SUKMA adalah seperti berikut:

Namun begitu, Sarawak selaku tuan rumah diberikan pilihan memasukkan beberapa sukan tambahan. Hasilnya, Sarawak telah memutuskan untuk menyenaraikan empat jenis sukan iaitu tinju, muay thai, petanque dan sukan elektronik (e-sports) – tertakluk kepada jumlah minimum penyertaan enam negeri seperti terkandung dalam Peraturan Am Sukan Malaysia.

Pada masa yang sama, Jawatankuasa juga telah bersetuju untuk Majlis Sukan Negara (MSN) mengadakan beberapa sesi libat urus bersama persatuan-persatuan sukan kebangsaan dan pemegang taruh yang berkaitan bagi mengkaji kemungkinan membuka penyertaan kepada lebih banyak jenis sukan untuk dipertandingkan pada edisi temasya SUKMA pada masa hadapan.

Featured Image: Majlis Sukan Negara


Video: Lubnan Kempunan Kemenangan, Percubaan Solo Rabih Ataya Ditepis ‘Goalie’ Iraq

Skuad kebangsaan Lubnan yang diwakili oleh pemain tengah Kedah Darul Aman, Rabih Ataya terpaksa akur mengutip satu mata sahaja ketika menentang Iraq dalam pusingan ketiga Kelayakan Piala Dunia 2022, tengah malam tadi.

Ketika masa permainan antara kedua-dua pasukan menjangkau minit ke-76 dan masih seri tanpa jaringan, ketua jurulatih Lubnan, Fouad Balhawan membuat keputusan untuk memasukkan Rabih menggantikan Hassan Maatouk.

Sekitar minit ke-79, Rabih yang berada di bahagian sayap kanan mendapat bola daripada rakan sepasukannya berhasil menggelecek dan mengatasi seorang pertahanan Iraq untuk masuk ke dalam kotak penalti.

Bagaimanapun, percubaan dari dalam kotak hasil daripada gerakan solonya itu berjaya ditepis oleh penjaga gol pasukan lawan, Fahad Talib sekaligus mengekalkan kedudukan seri tanpa jaringan.

Itulah percubaan terbaik yang dapat dilakukan oleh Rabih dalam permaianan dan kedudukan tersebut berlanjutan sehingga pengadil perlawanan meniup wisel menamatkan permainan.

Keputusan seri ini meletakkan Lubnan di tangga keempat bagi Kumpulan A yang melibatkan Republik Islam Iran, Republik Korea, Emiriah Arab Bersatu (UAE), Iraq dan Syria.

Perlawanan seterusnya, pasukan yang diwakili oleh Rabih ini akan bertemu Syria pada 13 Oktober nanti.

Anda boleh menyaksikan sorotan perlawanan antara Iraq menentang Lubnan DI SINI.


Vietnam Menang Tipis Ke Atas Filipina Dalam Aksi Pemanas Badan Sebelum Piala AFF

Vietnam mencipta kemenangan tipis dalam perlawanan antarabangsa yang berperanan sebagai aksi pemanas badan sebelum mengharungi saingan Kumpulan B yang terdiri daripada Malaysia, Singapura, Laos dan Myanmar dalam saingan Piala AFF kelak.

Skuad bimbingan Park Hang-seo berhasil melakar kemenangan dengan keputusan 1-0 ke atas Filipina dalam perlawanan yang berlangsung di Stadium Hang Day, Hanoi, semalam.

Bagaimanapun, Vietnam terpaksa menunggu sehingga minit ke-92 sebelum dapat mengesahkan kemenangan tersebut apabila satu rembatan daripada Nguyen Van Quyet terbias masuk ke dalam gawang selepas mengenai kaki pertahanan lawan.

Untuk makluman, ini merupakan satu-satunya perlawanan yang diatur oleh skuad Naga Emas sebelum turun mengharungi perlawanan pertama pada 21 Disember kelak.

Vietnam akan memulakan kempennya dengan menentang Laos diikuti Malaysia, Singapura dan Myanmar.

Untuk makluman, ini merupakan kali terakhir Vietnam mengharungi kempen Piala AFF dengan bimbingan ketua jurulatihnya, Hang-seo sebelum kedua-dua berpisah pada penghujung Januari kelak.


Kelab Milik Ryan Reynolds Sahkan Menentang Chelsea Sebelum Bertemu Man Utd

Kelab bola sepak yang dimiliki secara bersama oleh bintang Hollywood, Ryan Reynolds dan Rob McElhenney, Wrexham AFC mengesahkan akan bertemu pasukan Liga Perdana Inggeris (EPL), Chelsea dalam aksi pramusim di Amerika Syarikat pada Julai nanti.

Wrexham yang merupakan kelab bola sepak ketiga tertua di dunia mengesahkan perkara berkenaan menerusi satu kenyataan rasmi di laman sesawangnya, baru-baru ini. Difahamkan, pertemuan itu akan berlangsung pada 19 Julai bertempat di Stadium Kenan, North Carolina, Amerika Syarikat.

Sebelum ini, Wrexham yang baru sahaja dinobatkan sebagai juara Liga Nasional Vanarama dan akan beraksi dalam saingan EFL League Two pada musim hadapan telah mengesahkan akan menentang sebuah lagi pasukan EPL iaitu Manchester United (Man Utd).

Perlawanan itu dijadualkan berlangsung selang enam hari kemudian di Stadium Snapdragon, San Diego.

Pada masa yang sama, Wrexham turut menjanjikan dua lagi perlawanan dalam siri jelajah pramusim di Amerika tersebut. Ianya akan berlangsung pada 22 dan 28 Julai namun pasukan yang akan menjadi lawan mereka akan dimuktamadkan kemudian.

Wrexham to play Chelsea during US Tour!

— Wrexham AFC (@Wrexham_AFC) April 20, 2023


Sukan SEA: Tang Jie-Yen Wei Ketepikan Beregu No.3 Indonesia Untuk Ke Final

Beregu campuran negara, Chen Tang Jie dan Peck Yen Wei mengesahkan kemaraan ke pentas akhir acara badminton individu Sukan SEA 2021 selepas menumpaskan pasangan campuran No.3 Indonesia.

Tang Jie-Yen Wei yang menghuni ranking ke-29 berhasil menumpaskan Rinov Rivaldy dan Pitha Haningtyas Mentari yang berada di tangga ke-19 dunia dengan skor 20-22, 21-13 dan 21-18.

SF#MAS🇲🇾 Chen Tang Jie-Peck Yen Wei(4) def. #INA🇮🇩 Rinov Rivaldy-Pitha Mentari(1) 20-22 21-13 21-18#DemiMalaysia #BadmintonMalaysia pic.twitter.com/y4gWyESIXd

— BAM (@BA_Malaysia) May 21, 2022

Untuk makluman semua, ini juga merupakan kemenangan kedua yang diraih oleh Tang Jie-Yen Wei ke atas Rinov-Pitha di pentas antarabangsa. Sebelum ini, mereka mencetak kemenangan ke atas pasangan yang sama ketika beraksi di kejohanan Terbuka Chinese Taipei 2018.

Sementara itu, di pentas final esok, Tang Jie-Yen Wei akan bertemu samada beregu Indonesia, Adnan Maulana-Mychelle Bandaso (ranking ke-24) atau beregu senegara, Hoo Pang Ron-Cheah Yee See (ranking ke-23) untuk merebut kilauan pingat emas temasya dwitahunan ini.

Featured Image: Badminton Association of Malaysia


Kalamullah, Ifwat & Fikri Jadi Taruhan Kedah Di Posisi Penjaga Gol Musim 2023

Skuad berpangkalan di utara semenanjung tanah air, Kedah Darul Aman FC (Kedah) telah melengkapkan kuota tiga penjaga golnya bagi menghadapi saingan Liga Malaysia 2023 kelak.

Selepas mengekalkan Ifwat Akmal Che Kassim, 26 tahun, dan mengikat penjaga gol skuad kebangsaan, Kalamullah Al-Hafiz Mat Rowi, 27 tahun, skuad berjulukan Sang Kenari ini melengkapkan trionya dengan kemasukan penjaga gol Kelantan United FC, Mohammad Fikri Che Soh.

FIKRI CHE SOH KINI SANG KENARI!

Selamat datang Mohammad Fikri Che Soh ke bumi Jelapang Padi! Penjaga gol baharu pasukan Sang Kenari ini berusia 24 tahun berasal dari Kota Bharu, Kelantan. Musim lepas beliau mewakili Kelantan United FC. pic.twitter.com/dDldOVApa9

— KEDAH DARUL AMAN FC (@kda_fc) December 12, 2022

Dimaklumkan, penjaga gol berusia 24 tahun, kelahiran Kota Bharu, Kelantan ini diikat oleh Kedah dengan kontrak selama setahun dan bakal menyarung jersi Hijau Kuning dengan nombor 33.

Sebagai rekod, sepanjang beraksi bersama Kelantan United bermula tahun 2021, Fikri menjadi tunjang utama pasukan dengan merekodkan lebih daripada 30 penampilan buat skuad berjulukan The Green Deers ini.

Untuk makluman semua, Fikri menjadi pemain baharu yang ketiga dibawa menyertai Kedah di bawah kendalian ketua jurulatih baharu, Nafuzi Zain.

Featured Image: Kedah Darul Aman FC


Kelayakan Piala Asia B-23: Coach Brad Panggil ‘Budak SMK Kulim’ & Penjaga Gol Muda Perak

Selepas menyenaraikan 27 pemain bagi menyertai Kem Latihan Pusat Fasa 1 Skuad Bawah 20 Tahun (B-20) Kebangsaan, ketua jurulatihnya, Brad Maloney memanggil dua lagi pemain tambahan.

Kem latihan ini dijalankan secara kuarantin di Petaling Jaya, Selangor sebagai persiapan untuk menghadapi saingan Kumpulan J, Kelayakan Piala Asia Bawah 23 Tahun (B-23) pada penghujung Oktober kelak.

Baca: Brad Maloney Panggil Lima Pemain Melebihi Umur 20 Tahun

Menerusi makluman daripada Persatuan Bola Sepak Malaysia (FAM), dua pemain tambahan yang dipanggil oleh jurulatih kelahiran Australia terbabit ialah pemain tengah Johor Darul Ta’zim II (JDT II), Chia Ruo Han, 20 tahun dan penjaga gol muda Perak, Azri Ab Ghani yang berusia 22 tahun.

Untuk makluman semua, Chia Ruo Han pernah menarik tumpuan peminat dan penyokong bola sepak tempatan apabila namanya disenaraikan oleh JDT untuk mengharungi saingan Liga Juara-Juara AFC 2021 pada Jun yang lalu.

Baca: Chia Ruo Han Dari SMK Kulim Ke Liga Juara-Juara AFC

Ruo Han merupakan bekas pelajar SMK Kulim, Kedah dan pernah terbang ke luar negara untuk menjalani latihan di Manchester Soccer School di United Kingdom (UK) serta Allianz Junior Football Camp (AJFC) di Bali, Indonesia.

Sekitar tahun 2018, anak kepada bekas pemain bola sepak dan jurulatih remaja, Chia Ah Bee ini membuat keputusan untuk menyertai Akademi JDT pada usia 17 tahun.

Ruo Han dipanggil untuk menggantikan Ahmad Aysar Hadi Mohd Sapri juga daripada JDT II yang mengalami kecederaan ketika beraksi menentang Kuching City dalam saingan Liga Premier, minggu lalu.

Sementara itu, Azri, penjaga gol muda yang menyertai Perak pada awal tahun ini, berjaya tampil sebanyak enam kali bersama skuad senior Perak dalam saingan Liga Super turut dipanggil oleh Coach Brad.

Ini menjadikan seramai lima penjaga gol dipanggil untuk menyertai kem latihan pusat Fasa 1 secara keseluruhan. Sebagai tambahan, kem ini akan berlangsung bermula 30 Ogos sehingga 7 September 2021.

Coach Brad akan memanggil pemain-pemain lain yang beraksi bersama skuad Liga Super serta dari luar negara seperti Luqman Hakim (KV Kortrijk) dan Wan Kuzri Wan Kamal (University of Akron) pada kem latihan pusat Fasa 2.

Baca: Wan Kuzri Jaring Gol & Cipta ‘Assist’ Bantu Pasukannya Menang Besar 7-1


Manuel Hidalgo Tinggalkan Sri Pahang, Sertai Kedah Kendalian Nafuzi Zain

Jodoh pemain tengah menyerang (attacking midfielder) kelahiran Argentina, Manuel Hidalgo bersama Sri Pahang FC nampaknya hanya bertahan setakat satu musim dan setengah sahaja.

Pemain yang amat mengagumi mendiang Diego Maradona ini mengejutkan para peminat bola sepak tempatan apabila diumumkan menyertai skuad berpangkalan di utara semenanjung tanah air, Kedah Darul Aman FC (Kedah) kendalian Nafuzi Zain, pada hari ini.

“Selamat datang Manuel Hidalgo.” tulis kenyataan rasmi kelab menerusi pelbagai platform media sosialnya.

SELAMAT DATANG MANUEL HIDALGO 🇦🇷

Pemain yang tidak asing dalam saingan Liga Malaysia kini bersama Sang Kenari. Manuel Hidalgo pemain yang mempunyai susuk tubuh kecil tetapi mampu memberi masalah pada pertahanan pasukan lawan. Beliau akan menggunakan jersi nombor 8⃣8⃣ musim ini. pic.twitter.com/dkgOwejsdZ

— KEDAH DARUL AMAN FC (@kda_fc) January 5, 2023

“Pemain yang tidak asing dalam saingan Liga Malaysia kini bersama Sang Kenari. Manuel Hidalgo pemain yang mempunyai susuk tubuh kecil tetapi mampu memberi masalah pada pertahanan pasukan lawan.” tambah kenyataan itu lagi.

Dimaklumkan, pemain berusia 23 tahun mengekalkan nombor yang dipakainya ketika beraksi bersama Sri Pahang iaitu No.88 untuk disarungnya bersama Kedah bagi mengharungi saingan musim ini.

Dengan kemasukannya ke dalam skuad Hijau Kuning pada jendela perpindahan kali ini, Hidalgo dijangka menjadi taruhan utama buat Nafuzi untuk membentuk trio bahagian tengah bersama-sama Manuel Ott dan Amirbek Juraboev.

Untuk pengetahuan semua, Hidalgo mula beraksi dalam kancah bola sepak Malaysia sekitar Mei 2021 apabila ditandatangani oleh Sri Pahang pada jendela perpindahan pertengahan musim tersebut.


Sabah Rekrut Bekas Penyerang Tengah FC Inter, Taiki Kagayama

Bekas penyerang tengah pasukan yang berpangkalan di Finland, FC Inter Turku menjadi pemain import terbaru yang direkrut oleh Sabah FC.

Berusia 25 tahun, kelahiran Jepun, Taiki Kagayama diperkenalkan sebagai pemain baharu skuad The Rhinos itu menerusi makluman di pelbagai platform media sosial milik kelab terbabit, hari ini.

サバFC、タイキへようこそ！ 🦏 Taiki Kagayama☀ 25 Tahun 🇯🇵 📏 1.68⚖ 64kg⚽ Penyerang Tengah pic.twitter.com/g21HesB28x

Pemain yang berketinggian 1.68 meter (m) ini merupakan produk JFA Academy Fukushima dan mengembangkan karier bola sepaknya dengan menyertai pasukan universiti di negaranya, Kansai University.

Pada tahun 2019, Kagayama membuat keputusan untuk berhijrah ke benua eropah dan menyertai pasukan yang berpangkalan di Finland iaitu Musan Salama (MuSa) yang beraksi dalam divisyen dua bola sepak negara itu.

Kemudiannya, dia berpindah ke pasukan Kokkolan PV sebelum menyertai FC Inter Turku yang beraksi dalam kancah utama bola sepak Finland. Untuk rekod, sepanjang hampir tiga tahun beraksi di sana, Kayagama meraih sekitar 51 penampilan dan menjaringkan 13 gol.

Featured Image: FC Inter Turku


Bintang YouTube, Logan Paul Sertai WWE

Logan Paul, salah seorang bintang YouTube, kini membuat kejutan dan telah menandatangani perjanjian dengan WWE. Ia dikatakan Logan Paul telah menandatangani perjanjian untuk WWE sehingga tahun 2023.

Sebelum ini, Logan Paul turut pernah melakukan penampilan pada WWE melalui acara WresleMania pada bulan April lepas.

Bersama-sama menandatangani perjanjian WWE, Logan Paul turut menyampaikan mesej, mengatakan akan menentang The Miz pada WWE.


Dato’ Seri Vida Tanya Patutkah Dia Miliki Perak FC Sambil Membuat Tinjauan di Stadium

Hasrat usahawan kosmetik terkenal, Dato’ Seri Dr. Hasmiza Othman atau dikenali sebagai Dato’ Seri Vida untuk memiliki pasukan Perak FC nyata bukan omongan kosong.

Menerusi satu hantaran di akaun Instagram peribadinya, Dato’ Seri Vida dilihat melakukan tinjauan ke Stadium Perak, pada hari ini.

Tinjauan itu dilakukannya selepas media tempatan melaporkan usahawan berusia 49 tahun tersebut sedang mempertimbangkan untuk memiliki pasukan skuad The Bos Gaurus, semalam.

“Saya sudah ada pengalaman (terlibat dalam bola sepak) jadi sebelum buat apa-apa, saya perlu tengok, tinjau dan kaji (terlebih dahulu).” katanya.

Untuk makluman, sekitar lima tahun yang lalu, Dato’ Seri Vida tampil sebagai penaja utama pasukan Kelantan. Pada saat itu, beliau dilaporkan membuat tajaan bernilai RM20 juta secara keseluruhan kepada skuad The Red Warriors bagi tempoh dua musim.

Bagaimanapun, penglibatan Dato’ Seri Vida selaku penaja menerusi syarikatnya, Vida Beauty Sdn Bhd hanya bertahan semusim sahaja iaitu pada tahun 2016 sebelum membuat keputusan untuk menangguhkannya pada penghujung tahun yang sama.

“Sebelum saya ambil alih atau terlibat (bersama) The Bos Gaurus saya kena buat post-mortem, kajian, maintenance dia macam mana, gaji pemain macam mana, senario sekarang macam mana dan bagaimana pulangan (kepada saya),”

“Ini investment, takkan keluar-keluar dan masuknya ikut mana?” katanya lagi.

Sambil melakukan tinjauan di perkarangan Stadium Perak yang terletak di Ipoh, Dato’ Seri Vida turut melontarkan persoalan kepada orang ramai terutamanya penyokong Perak samada wajar atau tidak beliau terlibat atau miliki pasukan ini ditambah pula negara dan seluruh dunia sedang dilanda pandemik Covid-19 pada ketika ini.

Beliau yang menetap di Ipoh turut menanyakan adakah penglibatan beliau bersama pasukan tersebut akan mendapat sokongan para penyokong dengan membeli barangan cenderamata pasukan dan juga barangan yang dijual oleh syarikatnya.

Tonton video Dato’ Seri Vida DI SINI


Terbuka Thailand: Lee Zii Jia Lawan Liew Daren Di Separuh Akhir

Dua perseorangan bebas (independent) lelaki negara bertembung sesama sendiri di pentas separuh akhir Terbuka Thailand 2022 – Jelajah Dunia Super 500 BWF – pada hari esok.

Pertembungan itu terhasil selepas pemain No.6 dunia, Lee Zii Jia berjaya menumpaskan pemain Indonesia, Shesar Hiren Rhustavito dengan pungutan mata 21-10, 14-21 dan 21-16 dalam tempoh masa menghampiri satu jam permainan, sebentar tadi.

GR TOYOTA GAZOO RACING Thailand Open 2022MS – Quarter final21 14 21 🇲🇾Zii Jia LEE🏅10 21 16 🇮🇩Shesar Hiren RHUSTAVITO

🕗 in 56 minutes https://t.co/y2Qw4PxwnT

— BWFScore (@BWFScore) May 20, 2022

Manakala, Liew Daren yang terlebih dahulu mengesahkan kemaraan ke peringkat yang sama mengalahkan pemain China, Zhao Jun Peng juga menerusi tiga set permainan yang berkesudahan dengan skor 21-10, 19-21 dan 21-19.

Baca: Liew Daren Jejak Pentas Semi-final Yang Pertama Selepas 2 Tahun

Bercakap mengenai pertembungan antara Zii Jia dan Daren ini, kedua-dua pemain hanya pernah berentap sebanyak satu kali sahaja, sebelum ini. Pertemuan itu berlangsung di dalam kejohanan Terbuka Denmark pada tahun lalu.

Dalam perlawanan tersebut, Zii Jia berjaya merakamkan kemenangan secara “straight set” dengan skor 21-11 dan 21-14 dalam tempoh masa setengah jam.

Sebagai tambahan, menariknya, Daren yang berusia 34 tahun ini juga merupakan “sparring partner” kepada Zii Jia pada ketika ini. Kedua-duanya bernaung di bawah Lee Zii Jia Badminton Club yang ditubuhkan oleh Zii Jia, pada tahun ini.

Featured Image: Badminton Asia & Badminton Association of Malaysia


Nafuzi: Waspada Ancaman Perak, Usah Selesa Dengan Kemenangan Lalu

Ketua Jurulatih Terengganu FC, Nafuzi Zain menasihatkan anak-anak buahnya berwaspada apabila turun bertemu pasukan yang menduduki tangga kesepuluh Liga Super, Perak FC pada malam esok.

Nafuzi tidak mahu kemenangan-kemenangan yang telah diraih oleh pasukannya sebelum ini menjadikan mereka leka pada perlawanan yang akan berlangsung di laman sendiri, Stadium Sultan Mizan Zainal Abidin.

Biarpun mereka dikuatkan dengan kehadiran dua pemain iaitu Lee Tuck dan Habib Haroon, Perak yang dibimbing oleh Chong Yee Fatt turut membawa masuk beberapa muka baharu untuk memperkukuhkan skuad The Bos Gaurus.

“Kita juga ada pemain baharu, begitu juga dengan Perak yang turut merombak beberapa pemain dan saya yakin mereka lebih bermotivasi kali ini untuk mempamerkan aksi terbaik.

“Jadi, saya tidak mahu pemain mengambil mudah aksi pada malam esok walaupun kita sekarang di tangga kedua liga, dan apa-apa sahaja boleh berlaku.

“Saya tetap beritahu pemain-pemain saya untuk mereka sentiasa berwaspada dengan setiap ancaman dan tidak boleh selesa dengan kemenangan-kemenangan yang pernah kita raih sebelum ini”, katanya.

Mengimbau perlawanan menentang Perak pada pusingan pertama Liga Super lalu, skuad kendalian Nafuzi ini berjaya mencatatkan kemenangan 2-0 dalam aksi yang berlangsung di Stadium Perak, Ipoh.

Kedua-dua gol itu dijaringkan oleh Faisal Halim dan Dechi Marcel masing-masing pada separuh masa pertama dan kedua.


Bekas Presiden FINAS Dilantik Pengerusi PSM Sesi 2023-2025

Perbadanan Stadium Malaysia (PSM) yang merupakan sebuah badan berkanun kerajaan di bawah Kementerian Belia dan Sukan (KBS) kini diterajui dan dianggotai oleh individu-individu baharu yang terdiri daripada golongan korporat, persatuan sukan dan sektor kerajaan.

Menerusi satu kenyataan media oleh Kementerian Belia dan Sukan (KBS), badan yang bertanggungjawab untuk menyelia beberapa pusat sukan negara seperti Stadium Nasional, Axiata Arena, Stadium Hoki Negara dan Pusat Akuatik Nasional kini dipengerusikan oleh pelakon dan ahli korporat merangkap bekas Presiden Perbadanan Kemajuan Filem Nasional Malaysia (FINAS) iaitu Dato’ Hans Isaac.

Manakala individu-individu lain yang turut dilantik sebagai Anggota Perbadanan PSM 2023-2025 adalah seperti berikut:

Dalam kenyataan yang sama, menteri Belia dan Sukan, YB Hannah Yeoh berharap barisan keanggotaan baharu ini dapat memastikan halatuju PSM dalam pengurusan fasiliti yang berdaya mampan (self-sustainable), mengamalkan tadbir urus korporat yang baik, menyediakan perkhidmatan yang efisien dan profesional kepada semua pihak serta merakyatkan fasiliti PSM untuk kegunaan orang awam dalam mempromosikan gaya hidup sihat.

Featured Image: Facebook Hans Isaac


Ong Kim Swee Pengarah Teknikal Baharu FAM?

Bekas ketua jurulatih Harimau Muda, Datuk Ong Kim Swee dikhabarkan menjadi calon utama untuk menggantikan Peter de Roo sebagai Pengarah Teknikal Persatuan Bolasepak Malaysia (FAM).

Sebelum ini, Peter de Roo mengumumkan di laman sosialnya, tidak akan melanjutkan kontrak sebagai Pengarah Teknikal FAM, di mana ianya bakal tamat pada hujung tahun ini.

Menurut laporan New Straits Times, Presiden dan Setiausaha Agung FAM, Datuk Hamidin Mohd Amin dan Stuart Ramalingam telah mengadakan mesyuarat secara tertutup bersama Kim Swee pada minggu lalu.

Dan sebuah sumber yang tidak dinamakan memberitahu bahawa Kim Swee yang kini menjawat jawatan Ketua Unit Pembangunan Belia FAM telah ditawarkan untuk menggantikan Peter de Roo.

Untuk rekod, Peter de Roo dilantik dan memulakan tugas sebagai Pengarah Teknikal FAM pada september 2017.

Beliau merupakan individu penting yang menjalankan program DNA Bola Sepak Malaysia – sebuah sebuah falsafah bola sepak yang merangkumi sistem kejurulatihan yang seragam dari peringkat akar umbi sehingga elit.

Featured Image: Football Association of Malaysia